Bizkaiak urtean zehar jai ugari ospatzen ditu, zeintzuek, hiriburuaren, udalerrien eta, oro har, Euskadiko Lurralde Historikoaren tradizioa eta historia osatzen duten.\nGiro animatuak kaleak bisitariez eta bertakoez betetzen ditu ospakizun desberdinetan parte hartu dezaten; horien artean, honako hauek nabarmentzen dira: bertako gastronomiaren erakusketa, Herri kirolak, dantzak, herri-bazkariak, bertsolariak (bertsoak osatzen eta inprobisatzen dituzte euskaraz abestuz), kontzertuak, su artifizialak, prozesioak, erromeriak, konpartsak eta abar. Hiriko jendeak, iritsi berriek eta ikasketak edo lana direla medio beren egoitza Lurralde Historikoetan finkatu duten pertsonek parte hartzeko eta gozatzeko jaiak dira.\nGauza oro sar daiteke Bizkaiko ospakizun seinalatuenetan. Horien artean honako hauek nabarmentzen dira:\nAzokak eta jaiak Bilbon\nAste Nagusia, edonorentzako\nBegoñako Andra Mari jaiaren (abuztuaren 15ean) hurrengo larunbatean, hiribildua Marijaiari (Aste Nagusiaren ikono den panpina erraldoia, Mari Puri Herrero margolariak 1978an sortua) Arriaga Antzokiko balkoitik harrera egiteko apaintzen da.\nTxupinerak eta pregoilariak bolandera jaurtitzean, Aste Nagusiainauguratuta geratzen da eta guztiek bederatzi egun irauten duten jai-giroaz gozatu ahal izango dute.\nJaietako izpiritua hiriko gune ugaritan sumatzen da (plazetan, kaleetan, antzokietan eta abar), non, adin guztietara gaitutako ikuskizunez eta dibertsioaz gozatu ahal izango den (kale-antzerkiak, kontzertuak aire zabalean, txikigune (haurrentzako jarduerak), barrakak, lehiaketa gastronomikoak, zirkua, su artifizialak aisialdikobeste hainbat jardueren artean). Jende guztiari zuzendutako 300 jarduera baino gehiagoz osaturiko agendarekin dibertitzea.\nJaiak “Badator Marijaia” izeneko Marijaiaren omenez egindako abesti bat ere badu, himno bihurtu dena eta jaietan zehar behin eta berriz entzuten dena.\nKonpartsak (gizarte-elkarteak) jaietako beste alderdi garrantzitsu bat dira, izan ere, Udalarekin jaietako programa desberdinak antolatzen dituzte; horien artean, kontzertuak eta kultur ekintzak nabarmentzen dira. Gainera, konpartsa bakoitzak bere txosna (edizio bakoitzean muntatzen eta desmuntatzen den taberna-etxetxo antzekoa, beste identitate-zeinu garrantzitsu bat dena) du, non, goizaldeko ordu txikietara bitartean ogitarteko ederrez eta edariaz gozatzeko aukera izango den.\nSanto Tomás, baserriko produktuen azoka handia\nAbenduaren 21ean, urtero, Santo Tomaseko azoka herrikoia egiten da Bilbon; milaka lagun erakartzen du mota guztietako produktuak dastatzera, talo eta txorizo (produktu izarra), txakolina eta sagardotik hasi eta euskal pastelera (postre tradizional tipikoa).\nAzoka arrakastatsu horretan, duela 60 urtetik gora ospatzen dena, ehunka baserritarrek (euskal nekazariak) beren produkturik onenak erakusgai jartzen dituzte: sasoiko frutak eta barazkiak, lekaleak, baserriko ogiak, gazta, txerrikiak, gozokiak, eskulanak, landareak, loreak eta, baita, bizirik dauden oilasko, oilar, untxi eta kapoiak ere. Guztira, 280 postu (2013ko edizioan 286 postu jarri zituzten), Hareatza eta Plaza Berriaren artean kokatuak, hiriburuaren bihotzean; milaka lagun hurbiltzen dira tradizio handiko jaiaz gozatzera.Eta, noski, musika da egun horretako beste protagonista nagusia: ez dira faltatzen bertsolariak, txalaparta eta trikitia, ezta jai-giroa are gehiago alaitzen duten musika-taldeak ere.\nJai horren jatorriak baserritarrek baserrien eta nekazaritza-lurren jabeei egiten zieten urteko errentaren ordainketan datza. Nekazariek behar zituzten tresnak eta beste produktu batzuk eskuratzeko baliatzen zuten aukera hori landatutako frutak eta hazitako animaliak (baita, gaztak, hestebeteak eta abar ere) saltzen zituzten bitartean.\nBizkaian, gainerakoan, ospatzen diren azokak eta jaiak\nBermeoko hainbat agintari itsasontziz abiatzen dira itsas erromerian irlaraino; han, teila bat jaurtitzen dute Bermeok irlaren gain duen jabetza aldarrikatzeko. Irlako punturik garaienean ikurriña (euskal bandera) eta herriko bandera ere jartzen dituzte. Keinu horrekin, ekitaldiei hasiera ematen zaie.\nJaietako ezaugarri bat janzkera da, mahoi urdin ilunezko alkandora batekin, itsas gizonak irudikatuz. Entzute handiko ospakizuna da, urtea joan eta urtea etorri bisitari ugari erakartzen duena.\nMadalen jaiak Izaro irlaren jabetza dela eta Bermeo, Mundaka eta Elantxobe herrien arteko liskarrean du jatorria. Liskarra erronka batekin amaitutzat ematea erabaki zuten: irlara arraunean lehenengo iristen zen herriarena izango zen haren jabetza. Bermeok eta Mundakak hartu zuten parte eta Elantxobek epaile-lanak egin zituen. Bermeok irabazi zuen eta 1719az geroztik, uztailaren 22an, arraunlarien estropada berezi horren emaitza ospatzen da.\nIrailaren 5ean, Lekeition Antzar Eguna ospatzen da herriko jaietan San Antolinen omenez. Abildadea eta indarra bateratzen dituen ikuskizuna da eta parte-hartzaile gehienek uretan busti ederra hartuta amaitzen dute. Koadrilak beren ontzietatik lehiatzen dira antzararen lepoa gorputzetik bereizteko (animaliak ez du sufritzen, jada hilda dauden antzarak erabiltzen baitituzte). Irabazlea altxaldirik gehien jasaten dituena (animaliari eustea lortzen duen pertsona soka batez altxatzen eta murgiltzen da uretan) edota antzararen lepoarekin –gorputzetik bereizita– gelditzea lortzen duena izango da.\nJaiegun osoan zehar kale-emanaldiak eta musika izaten dira, egun hori kostaldeko herri horretako ikuskizunik garrantzitsuenetakoan bilakatuz.\nUrriaren azkeneko astelehena Gernikan\nEuskal Lurralde Historikoetan ospatzen den euskal nekazaritzako azokarik garrantzitsuenetakoa da. Urtero, bertako produktuak, besteak beste, gaztak, lekaleak, barazkiak, txakolina, ogia, euskal pastela, frutak, eztia, sagardoa, erroskillak eta loreak, saltzen dituzten ehunka postu biltzen ditu.\nAzokara hurbiltzen direnek eskuz egindako produktuen egite-prozesua ezagutu ahal izango dute eta, baita nekazaritzako makinariaren erakusketaz gozatu ere, tokiko gastronomia bikaina probatzeaz gain.\nEgun berezi horretan, hiriko kaleak festaz janzten dira, kalejirek, bertsolariek (bertsoen inprobisatzaileak), herri kirolen erakustaldiek eguna alaitzen eta bisitariak parte-hartzera gonbidatzen dituzte.\nArabako eta Gipuzkoako jaiegunak\nBizkaian nabarmentzen diren hainbat jairi buruz hitz egin dugu, baina ez dira bakarrak. Arabako eta Gipuzkoako Lurralde Historikoetan ere gertaera ugari ospatzen dira, izaera ludikoa nahiz erlijiosoa dutenak.\nAraban, San Prudentzio jaia, Arabako zaindariaren jaia, apirilaren 27an ospatzen da, jaiegunaren bezperan, Probintzia plazan, hiriburu arabarrean, egiten den danborradarekin. Hurrengo egunean, erromeria herrikoia ospatzen da Armentiako basilikan.\nAma Birjin Zuriaren jaiak ere nabarmentzen dira, Gasteizko Ama Birjin Zuriaren plazan ematen zaie hasiera abuztuaren 4an, non, milaka gasteiztar eta bisitari biltzen diren Zeledonen jaitsiera ikusteko (jaia irudikatzen duen pertsonaia enblematikoa).\nGipuzkoan, Donostiako jairik garrantzitsuenetakoa Danborrada da. San Sebastian egunean ospatzen da, urtarrilaren 20an. 00:00etan, hiriko bandera altxatzen da San Sebastianen martxaren konpasean. Une horretatik aurrera, 24 orduz, hiriko jendeak, konpartsek beren danborrak eta barrikak etenik gabe jotzen dituzte. Batetik, danbor-joleak daude, Napoleonen uniformearekin jantzita eta, bestetik, sukaldariak beren barrikak joaz.\nOso garrantzitsua den beste jai bat Donostiako Aste Nagusia da, hiriburuan abuztuaren 15eko astean ospatzen dena. Hiriak ikuskizun eta jarduera asko eta asko hartzen ditu helduen eta haurren gozagarri, non, su artifizialen argiez eta danbatekoez hondartzatik goza daitekeen.\nGipuzkoako hiriburua arraun-lehiaketa (aulki finkoko arraun-ontziak) garrantzitsuenen eta tradizio handikoen agertoki ere bada, hots,Kontxako estropada, Kontxako bandera, 1879tik aurrera ospatzen dena. Iraileko lehenengo eta bigarren igandeetan beren indarrak neurtzen dituzte Kantauri Itsasoko zortzi traineru onenek. Estropada horiek irabaztea (eta, beraz, Kontxako bandera eskuratzea) Kantauriko arraun-elkarteentzako saririk handiena da.\nTolosako inauteriak ere nabarmentzen dira, Euskadiko ospetsuenetarikoak baitira. Otsailean izaten da eta sei egun irauten ditu; herriko udaletxeko balkoitik jaurtitako bolanderarekin ematen zaie hasiera. Konpartsa asko izateak eta karrozen desfileak ezaugarritzen dute eta, noski, ez dira faltatzen txarangak eta jende-andanak eta mota askotako mozorroak.\nIrungo alardea iruindarren artean sustraitutako jai bat da, San Martzial egunez, ekainaren 30ean, ospatzen dena; San Martzialeko Guduan tropa iruindarrek frantziarrei irabazi izana gogoratzen du. Bestalde, Hondarribiko Alardea irailaren 8an ospatzen da, 1638an herriak frantziarren eskuetan jasandako jazarpenaren amaiera ospatzeko. Guadalupeko Ama Birjinari bertako bizilagunek egindako promesa ere bada, askatuak izanez gero santutegira urtero prozesioan joateko zina egin baitzioten. Eta horrela egiten dute urtero.\nIrailaren 9an, Arantzazuko ama birjinaren jaiegunean, Zarauzko Euskal Jaia ospatzen da, tokiko folklorearen erakustaldia, euskal jaietako tradizio asko eta asko biltzen dituena, horien artean, dantzari-taldeak, txistulariak, erromeria, musika eta jarduera ludikoak txikienentzako eta abar.


Uitziko tunela Plazaolako Natur Bidearen Maratoiarako berriz irekiko da - 14/09/2018\n2018ko ira. 14ko prentsa-oharra\nUitziko tunela Plazaolako Natur Bidearen Maratoiarako berriz irekiko da\nMartikonea tunela ere berriro ireki da errepideko lanak guztiz bukatu ostean\nAsteburu honetan, Nafarroako Gobernuko Turismo eta Merkatal Zuzendaritza Nagusiak Uitziko tunela berriro irekiko du Plazaolako Natur Bidearen Maratoia ospatzeko. Lur-jotze baten ondorioz tunela itxi, bisitariei eta bertako bizilagunei sarrera ekidituz, eta sortutako segurtasun arazoak konpontzearren egindako errepide lanak bukatu eta gero gertatuko da irekiera hau.\nHarrien-erortzea, eusteko piketak zituzten hausturen eta guztiz atxikirik ez zeuden sareen ondorio izan zen. Honek, Turismo eta Merkatal Zuzendaritza Nagusiari tunelaren sarrera ixtera eta bost fasetan garatu diren konponketa lanak egitera behartu zion. Lehengo bi fasetan, guztiz bukatu direnak, sare zaharrak konpondu eta berriak pikekin finkatu dira. Halaber, errepide tarte bateko abombamenduaren konponketa egin da, pisu-arintzea eginez eta pikekin finkatutako sare hirukoitza bat jarriz.. Ekintza hauei esker, tunela segurtasunez irekiko da berriro kirol-proba honen parte hartzaileentzako.\nIrailaren 16an ospatuko den Plazaolako Natur Bidearen Maratoia, bi probaz egongo da osatua. 42K lasterketa Lekunberriko Plazaola Geltokitik eta 26K lasterketa Leitzako Udaletxe Plazatik abiatuko dira biak goizeko 9tan eta Andoain eskualde gipuztarran amaituko dira. Ibilbide osoa Plazaolako Bide Berdetik igaroko da. Maratoia bukatutakoan, Uitziko tunela berriro itxiko da azkeneko egokitzapen-lanak bukatzearren.\nHalaber, Leitzako udalerrian dagoen Martikonea tunela, irailaren 10ean berriz ireki da egokitzapen-lanak bukatu ostean. Harri eta lur-erortzeen ondorioz, ekainaren 27tik sarrera itxita mantendu behar izan da segurtasun arazoak zirela eta. Konponketa lanak abuztuaren 27an hasi dira eta bi aste iraun dute.\nPlazaolako Bide Berdea eta Ederbidea proiektua\nPlazaolako Bide Berdea, Nafarroako Gobernuko Merkataritza eta Turismo Zuzendari Nagusiari atxikitzen zaion azpiegitura, Eurovelo1-Ederbidea trazaduraren barruan aurkitzen da, POCTEFA Mugaz-haraindiko Landkidetzarako Proiektu Europearraren barnean, alegia. Honen helburua, Gipuzkoa, Nafarroa eta Pirinio Atlantiko mugakideetan bizikletaren garraio iraunkorra sustatzea da.\nProiektu honen gauzatzeari esker, Iruña, Donostia eta Baiona hiriak lotu ahalko dira bizikletaz egiteko 240 kilometroko trazadura baten bitartez, horietako 90 berriak izanik. Gainera, bizikletaren erabilera bai alderdi turistikoan baita aisialdiko eta eguneko desplazamenduetan bultzatzeko, komuneko politika baten garapena eragingo du. Konkretuki, bide hau Eurovelo 1-en parte izango da, hau da, Norvegia eta Portugaleko Algarbea lotuko dituen bidea eta Nafarroatik igarotzen den Donejakueko Bide frantziarrari ere lotuta egongo dena, hain zuzen.\nProiektua, egun, POCTEFA-ren 4. Ardatzean dago sartuta: “ondasun eta pertsonen mugikortasuna” eta FEDER-rretik %65eko funtsak jasotzea suposatzen du, POCTEFA 2014-2020 Espainia-Frantzia-Andorra Mugaz-haraindiko Lankidetza Programaren barruan dagoelarik. Ederbidearen kideak, honakoak dira: Pirinio Atlantikoen Saila, Nafarroako Gobernua, Gipuzkoako Foru Aldundia, Imotz, Biarritz, Donibane Lohizune, Hendaia eta Irungo Udaletxeak, Sud Pays Basque Hirigune Elkargoa, Baztango Elkarte Turistikoa-Bidasoa Turismo Elkargoa, Caderna Garalur Elkartea eta Plazaolako Patzuergo Turi


Espainia da azken 12 urteetan auto-istripuz hildako gehien izan dituen Europako herrialdea | Consumer\nEspainia da azken 12 urteetan auto-istripuz hildako gehien izan dituen Europako herrialdea\nRACCek garraiobide horretan segurtasun-uhala erabiltzera behartzen duen zuzentaraua aplikatzeko eskatu du\nEgilea: mediatrader 2006-ko martxoak 29\nEspainiak zahartutako autobus-parkea du, eta azken 12 urteetan auto-istripuz hildako gehien izan dituen herrialdea da. Hala dio Real Automóvil Club de Catalunyak (RACC) egindako azterlan batek, Gobernuari garraiobide horretan segurtasun-uhala erabiltzera behartzen duen Europar Batasuneko (EB) zuzentaraua aplikatzera premiatzen diona.\nPere Sauret RACC Fundazioko zuzendari teknikoak atzo aurkeztu zuen lan horrek erakusten duenez, Espainian dabiltzan 56.957 autoen %60k baino ez dute segurtasun-uhalik, nahiz eta horiek erabiltzea ez den nahitaezkoa (azken ilarako erdiko idazpenean izan ezik), Gobernuak oraindik ez baitu aldatu 2003ko EBko zuzentaraurik, eta hura aplikatzeko epea maiatzaren 9an amaitzen da.\nEgun horretan, gure herrialdea egokitu beharko da 3 urtetik gorako bidaiarietan gerrikoa erabiltzera behartzen duen Europako zuzentaraura, baina Sauretek azpimarratu zuen Parlamentuan “ez dagoela egokitzapen horretarako ezer aurreikusita eta denbora oso bidezkoa dela”. Italia eta Espainia dira oraindik zuzentaraua onartu ez duten bi herrialdeak.\n“Autoen segurtasunari buruzko Espainiako legedia Europako atzeratuenetako bat da, eta Parlamentuan ez dago ezer aurreikusita Europako arauari egokitzeko”, salatu zuen Sauretek, eta adierazi zuen Espainiako autobus-parkeak 9,4 urteko batez besteko antzinatasuna duela, autoen 8,4ren aldean. RACCek, alde horretatik, “plan ‘prever’ bat bultzatzeko eskatu zuen, flota berritzeko prozesua azkartzeko”.\nErabiltzaileen %82k ez du inoiz erabiltzen segurtasun-uhala autobusean doazenean.\nFlota legeztatzeaz eta berritzeaz gain, RACCentzat beharrezkoa da erabiltzailea kontzientziatzea. Gaur egun, bidaiarien %90i ez zioten uhala jartzeak duen garrantziaren berri eman autobus-konpainiek. “Erabiltzaileek beren segurtasunerako funtsezko elementua dela uler dezaten lan egin behar da”, azaldu zuen Josep Maria Miretek, RACCeko komunikazio-zuzendariak.\nHala eta guztiz ere, RACC Fundazioko zuzendariak gogorarazi zuen autoa garraiobide segurua dela; izan ere, istripua izateko arriskua turismo batena baino 30 aldiz txikiagoa da, eta autobus-ezbeharrek eragindako hildakoak errepideko heriotzen %0,6 baino ez dira. Bestalde, azpimarratu zuen autobusak direla biderik seguruena errepidean, eta zauritua izateko arriskua %16koa dela, eta %66koa auto-istripua denean.\nHala ere, azterlanak azpimarratzen du Espainia dela EBko lehen herrialdea, 1994tik auto-istripuz hildako pertsona-kopuruari dagokionez (404 hildako).\nAutobusak Espainiako ibilgailu guztien %0,21 baino ez dira (60.000 unitate inguru), baina errepideko bidaiari-garraioaren %13,4 biltzen dute, eta “garrantzi handia du mugikortasunean”, RACC Fundazioko zuzendari teknikoak, Pere Sauretek, azterlanaren aurkezpenean nabarmendu zuenez.\nEskola-garraioari dagokionez, babesik gabeko sektore gisa agertzen da 3 urtetik beherakoentzat. Pere Sauretek adierazi zuenez, “segurtasun-arrazoiak direla eta, hiru urtetik beherako haurrak ez luke autoan bidaiatu behar”. RACCek “premiazko ikerketa” egiteko eskatu zuen, konponbide teknikoa lortzeko, adin horretarako gerrikoa ez baita gomendagarria. Era berean, erabiltzaileei gomendatu zien segurtasun-uhalak sartzeko autobusak eta gurasoen elkarteak “haurren garraiorako autobusen segurtasuna egiaztatzeko”.\nauto-istripu muertos-eu RACC segurtasun urteak\nAutobusean segurtasunez bidaiatzea


Eztabaida? foroa | Fisika Aixerrotan\nBakan batek blog honetan galdetzen zuen prentsan agerturiko Neutrinoen eta argiaren abiadurari buruz. Opera saiakuntzan neurtu omen dute neutrinoek gainditzen dutela argiaren abiadura.\nElhuyar aldizkariko azken alean argitzen da apur bat gehiago zertan den sorturiko eztabaida. Irakurri nahi baduzu hemen duzu linka: http://aldizkaria.elhuyar.org/artikulua.asp?Artik_kod=15804.\nEta hurrengo hau ez ere oso-oso ohartxo polita da, ikus: http://aldizkaria.elhuyar.org/artikulua.asp?Artik_kod=15805\n2 Responses to Eztabaida? foroa\nXugi -k dio:\n8:37 am 2013, martxoa 8\nAupa lagunok. 2005eko uztaileko azterketan zalantza bat sortu zait. A multzoko 2. ariketan (elektroi bat eremu elektriko baten sartzen dena) a) galderak indar elektrikoak sorturiko orbita nolakoa izango den galdetzen du eta emaitzetan orbitu zirkularra izango dela dio. Gainera orbitaren “R” erradio kalkulatzen du. Baina indar elektrikoak orbita zirkularrak eragiten ditu ala? indar elektrikoak ez du bere norabidea aldatzen eta ez luke orbita zirkularrik eragin beharko eta bai hortik zehar irakurri dudan bezala higidura parabolikoa. Besterik gabe zuen erantzunen zain geratzen naiz. Eskerrikasko\nJon A -k dio:\n7:40 pm 2013, martxoa 11\na)\tgalderan E eremu elektrikoa baino ez dago, eta F indarraren emaitza ondo dago baina higidura parabolikoa da. FE= – 1,1×1016 i N baina hasierako abiadura OY (j) da.\nb)\tgalderaren erantzuna ere ondo dago\nc)\tgalderaren F indarra Fm= – 1,1×1016 i N = 2FE baina orain FE= 1,1×1016 i N da protoia +q duelako. Orduan HZU da eta ez dakit zergaitik idatzi dudan “Ez da orbitarik” (egia da baina tentelkeria hutsa da). Nik uste dut beste ariketa batekin bahastu naizela. Barkatu endredoak eta eskerrik asko bloga erabiltzeagatik\nAriketam 2.- Elektroi bat eremu elektriko uniformea dagoen espazioko eskualde batean sartzen da. Eremu elektrikoa OX ardatzaren paraleloa da, eta E = Ei intentsitatea du. Elektroiaren abiadura OY ardatzaren paraleloa\nda: V = Vj. [Datuak: E = 103 Volt/m, V=103 m/s.]\na) Kalkulatu elektroiaren gaineko indar elektrikoa. Nolakoa izango da deskribaturiko orbita?\nb) Elektroiaren gaineko indar elektrikoa haren gainean eremu magnetiko batek sorturiko indar batez anulatu daiteke. Eremu magnetiko hori espazioko eskualde berean E gainezartzen zaio eremu elektrikoari. Kalkulatu eremu horren intentsitatearen (B) modulu, norabide eta noranzkoa.\nc) Zein izango da protoi baten gaineko indar erresultantea (modulu, norabide eta noranzkoa) protoiaren\nabiadura eremu bi horiek gainezartzen diren eskualdera heltzean elektroiak zeramanaren bikoitza bada?\nElektroiaren karga: e = – 1,60 x 10-19 C Elektroiaren masa: me = 9,1 x 10-31 kg Protoiaren masa mp = 1.800 me


Haritzalde Naturzaleen Elkarteak demanda berri bat aurkeztu du udalaren aurka, Belartza Goikoa eremuko epaia ez betetzeagatik : Irutxuloko Hitza\nBelartza Goikoa eremuko harri betelan ilegala. (Argazkia: Haritzalde Naturzaleen Elkartea)\nHaritzalde Naturzaleen Elkarteak jakinarazi du demanda berri bat jarri diola Donostiako Udalari Belartza Goikoa eremuko ez betetzeagatik, oraindik ez baitu harri betelan ilegala lehengo egoerara bueltatu. Izan ere, 2019ko ekainaren 10ean, Euskal Autonomia Erkidegoko Auzitegi Nagusiak udala kondenatu egin zuen Belartzako Mercadona supermerkatuko lanetan indusketako partzela jatorri zuten 120.000 metro kubikoko harri betelana udal lizentzia ilegal baten bitartez babestu izanagatik, eta Belartza Goikoa eremu naturala aurreko egoerara bueltatzeko betebeharra ezarri zion.\nHaritzalderen arabera, epai horrek ez du zalantzarik uzten eurek salatutako gertakarien inguruan, eta “Valeriano Urrutikoetxea S.A. (VUSA) enpresa lan klandestinoen arduradun eta udala lizentzia ilegalaren arduradun ezartzen ditu”. Auzitegiak bi hilabeteko epea ezarri zuen zona hori lehengo egoerara bueltatzeko, baina naturzaleek salatu dute oraindik ez dela ezer egin, urtebete geroago.\nHaritzaldek azaldu du udalak eta aipatu enpresak lizentzia ilegalaren edukia bete ez izanagatik lehian daudela, eta azken hilabeteotan udala aukerako isunen bidalketan babestu dela, epaia ez betetzeko. “Legearen ez betearazpen bidegabe honek, berriro ere tamaina txikiko elkarte batek bere baliabideak auzitegira jotzeko agortu ditzan behartzen du, lehen irabazi duen hori betearazteko”, gaineratu dute naturzaleek.\n“Aurreko ekainean udalbatza politikoki betearzapen subsdioari ekiteko prozeduraren alde agertu zen. Tresna horrekin, udalak betelan ilegala erretiratzeko beharra betetzen ez duen VUSA enpresa arau hauslea ordezkatuko luke, gastuak enpresari leporatuz edo lursailak enbargatuz”, azaldu du naturzaleen elkarteak. Hilabete baten ondoren, ordea, udalak ez du betelana lehengoratzeko pausorik eman, eta Haritzaldek salatu du udalak ez duela epaia betetzeko konpromisorik: “Keinu politikoaz gain, errealitateak berriro udalaren konpromiso eza agerian uzten du ebazpen judiziala betearazteko”.\nBestalde, Haritzaldek gogoratu du Belartza Goikoa AHTaren Astigarraga-Lezo zatiko lanetako zabortegi gisa erabiltzeko asmoa dutela, eta erabaki hori salatu berri dutela Haritzaldek berak eta beste hainbat elkartek


Greba egin dugu Gipuzkoako helduen egoitzetan, lan baldintza eta zerbitzu duinen defentsan | LAB SINDIKATUA\nEkintza Sindikala Greba egin dugu Gipuzkoako helduen egoitzetan, lan baldintza eta zerbitzu duinen defentsan\nGreba eguna izan dute Gipuzkoako helduen egoitzetako langileek euren lan-baldintzak duindu eta zerbitzua hobetzea eskatuz. Manifestazio bateratua egin dute Donostian langile eta egoiliarren senideen elkarteek, Gipuzkoako Foru Aldundiaren egoitzatik hasita. Martxoaren 30erako ere greba dute deituta.\nKrisi honek modu zuzenean jo du helduen egoitzetako langile eta egoiliarren kontra, baina ulergaitza izan arren egoerak berdin jarraitzen du, 2012tik herrialdeko hitzarmenik gabe, langile ratio berdinarekin 2006. urtetik… Izan ere, LAB sindikatua ez dator bat azken egun hauetan Maite Peñak egindako adierazpenekin, ratioak %10 igo direla esan du. Laguntzaile edo gerokultore kategorietan minutu batzuk irabazi dituzte COVID 19 egoera dela eta, ohe kopuru bat hutsik laga behar dutelako beste agerraldiren bat etorriko balitz, eta monitore eta psikologo kategorietan ratioak ez dituzte mugitu. Zer gehiago gertatu behar da helduen egoitzetako sisteman aldaketak emateko? Noiz hasiko da Gipuzkoako Foru Aldundia beraien ardura onartzen eta behar diren pausuak ematen egoera aldatu dadin?\nHelduen egoitzetako langileek urteak daramatzate beraien eskubideen defentsan borrokan nahiz eta, orain ere, euren greba eskubidea %100 zerbitzu minimoekin urratuta izan den, eta bizi duten egoera bortitz honen aurrean tinko helduko diote borrokari. Langileez gain jendartea aktibatzeko garaia da.\nHelduen egoitzetako sistema publikoa, doakoa, unibertsala eta pertsonak erdigunean jarriko dituena izateko garaia da, eta, hau lortzeko, sektoreko alde guztien parte hartzea ezinbestekoa da.


Gazteak, aisialdia eta euskara protagonista "Gazte gara gazte" proiektuan — Unibertsitatea.Net\nHemen zaude: Hasiera › Ziztu bizian › Gazteak, aisialdia eta euskara protagonista "Gazte gara gazte" proiektuan\nGazteak, aisialdia eta euskara protagonista "Gazte gara gazte" proiektuan\n2016/03/10 - Unibertsitatea.net\nGazteak, aisialdia eta euskara lotzen dituen proiektuan, Euskal Herriko hainbat lekukotzaz gain, gazte hizkeraren euskal hiztegia ere osatu dute.\nGazte gara gazte izenpean zabaldu dute proiektua Badihardugu elkartekoek. Talde horrek, urteak daramatza adinekoen bizipenak ahotsak.eus atarian biltzen. Baina, honakoan, gazteengana jauzi egitea erabaki dute, hain zuzen, Euskal Herri osoko gazteak elkarrizketatzeko eta euren aisialdiaren berri jasotzeko asmoz. "Besteak beste, gazteen euskararen ezagutza sustatu, baliabide praktikoak eta errealak eskaini eta motibazioan eragitea du helburu", proiektuaren bultzatzaileen hitzetan.\nNola bizi dute aisialdia gazteenek? Nola aldatu dira ohiturak azken urteotan? Zer zaletasun dituzte? Eta euren aisialdian zer leku dauka euskarak? Nola uztartzen dituzte euskara eta erdarak? galdera horietatik abiatuta ekin zieten elkarrizketei 2014an, beti ere, Euskal Herri osoko gazteen hizkera jasotzeko asmoz. Horrela, bi urtean, 80 hiztunetik gora elkarrizketatu dituzte, honakoa ahalbidetzeko: "beste gazte batzuei euskarazko ereduak ematea eta interesatzen zaizkien gaien inguruko informazioa euskaraz jaso ahal izatea, modu erakargarrian".\nElkarrizketak, bideoteka eta gazte hiztegia\nGazte Gara Gazte webguneak hainbat atal ditu: elkarrizketak atalean egindako grabazioak herriaren arabera edo elkarrizketatuaren arabera ikus daitezke. Bideotekan, berriz, gazteen interesekoak izan daitezkeen gaiak hartu dituzte ardatz eta, horrela, parrandak, euskara-erdara harremana, teknologia berriak edota rallyak... bezalako gaiak hizpide hartuta 10 ikus-entzunezko prestatu dituzte.\nAzkenik, Gazte hiztegia ere osatu dute. Bertan, gazteek eurek sortzen dituzten irain, birao edo esamolde berriak bildu dituzte. Fitxa lexikala hartu dute oinarritzat, hainbat eremu gehitzeko aukerarekin (argazkia, bideoa, bestelako loturak...), eta, dagoeneko, 752 sarrera ditu hiztegiak. Halaber, etengabe hitzak gehitzen ari direla jakinarazteaz bat, erabiltzaileek ere iruzkinak gehitu edo ekarpenak egiteko aukera daukatela adierazi dute proiektuaren sustatzaileek.\nEtiketak: Gazteak Euskara Hizkuntzalaritza aisialdia Aisia IkerGazte hizkuntza euskararen historia ahotsa


Bertso asteburu gazi-gozoa barañaindar bardoentzat | Plazaberri\n2020-02-10\tKultura · Cultura\nBertso asteburu gazi-gozoa barañaindar bardoentzat\nOstiralean 30 lagun bildu ziren Barañaingo Gaztetxean ospatu zen 2. kanporaketako saioan. Pirini Bardoko Erroibar eta Aezkoako lau lagunek ezin izan zituzten Barañaingo Bertso Piztiak garaitu eta saio polita eskeini zuten. Adin guztietako jendea azaldu zen publiko gisa eta errimen egokitasuna epaitzen aritu ziren ere Aimar Karrika eta Katrin Txoperenarekin batera. Barañaingo gazteen bertso eskolan kantatzen duten Idurre eta Zuharak aurkeztu zuten saioa\nIgandeko bertso saioan, Akelamendi Elkartea bertsozalez lepo zegoelarik Barañaingo taldea ez zuen garaipena lortu. Bertsonautetako Iturendar taldeak, Alazne Untxalo, Iker eta Egoitz Gorosterrazu, nahiz eta bestondoz omen, kalitatezko bertsoei esker irabazle irten ziren elkartetik. Entzuleen laguntzaz, Lizarrako bi kantariren ardura izan zen saioaren epaitzea, eta Malerrekako hirukoteari merezitako puntua eman zioten.\nSaio ederrak utzi dizkigu herrian asteburuak, baina txapelketa ez da oraindik erabaki, datorren astean, Lesakako Arrano Elkartean arituko dira Bertso Piztiak eta Leitzako Gaztetxean Hegoa Haizeako kideak. Irabaztekotan zuzenean pasako liratezke finalaurrekoetara, eta lortu ezean, puntutan garaile balira 3. finalaurrekorako pasea eskuratzeko aukera lezakete azkenik.\nAgridulce fin de semana de bertsolarismo en Barañain\nBardoak ekimeneko bi bertso saio ospatu dira asteburu honetan Barañainen\nHeldu dira Bardoak Barañainera\nAste honetako bertsoa\nBarañaingo hiru taldek parte hartuko dute aurtengo Bardoak bertso txapelketan


Aramaioko udala » Zuntz optikoa auzoetara be helduko da\nZuntz optikoa auzoetara be helduko da\nGaur jakinarazi digunez Telefonica-k auzune hauetara ere zuntz optikoa eramango du: Azkoaga (Zabola eta Altzaga ez), Barajuen, Uribarri (erdigunea bakarrik), Gureia, Arexola eta Arriola. Egunotan behar diren baimenak eskatzen ibiliko dira bertako auzotarrei.\nIbarran eta Oletan badabiltza ere sartzen baina oraindik ez dakigu noiz bukatuko duten eta noiz egongo den eskuragarri zuntz optikoa. Dakigunez gutxienez portal eta etxeetako instalazioak falta dira, beraz bateron baten etxean edo portalean lanak egitera joaten direnean teknikoei galdetu ea jada erabilgarri dagoen. Ondoren bakoitza bere konpainiarekin edo nahi duen konpainiarekin harremanetan jarri beharko da zuntz optikoa eskatzeko.\nAurretik azaldu bezala, zuntz optikoa alde denetara eramateko plan baten barruan dago guzti hau, Europatik datozen laguntza batzuen bidez eta ministeritzak eta Foru Aldundiak kudeatuta. Berez denbora gutxian auzo danetara eramango dela jakinarazi digute.\nInformazio izan ahala jakinaraziko dugu ahalik eta azkarren.


Korrika ez da 2021ean egingo\nKoronabirusak eragindako egoera dela eta, 2021ean ez dela Korrika izango eta 2022ra atzeratu dutela jakinarazi du AEK-k gaur eman duen prentsaurrekoan.\nKorrikaren 22.edizioa 2021ean egitekoa zen, baina pandemiaren ondorioz bizi dugun egoera dela eta 2022ra atzeratuko dutela jakinarazi dute AEK-ko Korrikaren arduradunek ostiralean eman duten prentsaurrekoan. Uda hasieran abiatu behar zuen urteko edizioari eusteko gogoz baziren ere, "ez da posible izan". Korrikako arduradun Asier Amondok eta AEK-ko koordinatzaile nagusi Alizia Iribarrenek, Donostiako San Telmo museoan iragarri dute albistea. Euskaldunen eta Korrikazaleen segurtasuna eta osasuna bermatzeko hartu dutela erabakia adierazi dute, erantzukizun handia dela azpimarratuz.\nKorrikak sortu duen hutsunea nabarmena izango dela aitortu dute: "Korrikak jendea behar du, herriak, kaleak, bideak. Eta egungo egoera desegonkorrean ezin dugu horrelakorik bermatu", adierazi du Amondok. 2022ko Korrikara iritsi aurretik, egoera berrietara moldatuta zenbait ekintza egitea posible ikusten dute, baina Korrika ohiko formatoan, ez.\nAEK-ko ordezkari Iribarrenek, euskaltzaleak Euskaraldiaren bigarren edizioan parte hartzera deitu ditu, norberak nahi duen rola hartuz, euskararen alde egiteko ekintza dela adieraziz. "Euskal Herriaren euskalduntzea da helburu nagusia".


IRINMODO (1307-2018): IRAKURTZEN ETA IDAZTEN JAKIN ANTZUOLAN (1924)\nHerrialde baten ongizatea eta aurrerapena maila neurtzeko aldagai desberdinak daude; euretako bat, herritarren hezkuntza maila neurtzea da. Hezkuntza eta garapena, beraz, lotuta daude. Herrialde batzuetan garapena goiztiarragoa izan da eta hezkuntza pareko joan da, eta beste batzuetan, gurean adibidez, berantiarragoa izan da. Aztertu besterik ez dago gure gurasoek edota aitona amonek zuten eskolaratze urria, eta sarri oinarrizko jakintzetan gauzatzen zena: idazten eta irakurtzen, eta oinarrizko matematikaren eragiketak (batuketak, kenketak, biderketak eta zatiketak).\nAlfabetizazioa, beraz, pixkanaka eman da gure artean.\nNola jakin zein izan den bere bilakaera?\nErroldak dira jarraitu beharreko iturriak, bertan herritarren datu dezente azaltzen dira, besteak beste idazten edo irakurtzen ba ote zekiten.\nBiztanleriaren erroldak, baina, nahiko erregistro goiztiarrak dira, XIX. mendearen erditik aurrera erregulatuko direnak. Eta herrian daukagun lehenetariko batekin (1924. urtekoarekin) egingo dugu bat antzuolarrek zenbaitzuek zekizkiten idazten eta irakurtzen ikusteko.\nKaletik hasita, auzoka egingo dugu ibilbidea. Hasteko baina, jakin dezagun zenbat bizi ziren herrian, generoari ere erreparatuz.\nLehenik eta behin kalean hauek dira bizi zirenen kopuruak:\nRAMON Mª LILI\n(*) 167 ziren maristetako komentuan bizi zirenak. Hortik dator gizonezkoen kopuru handia.\nAuzoetakoak, berriz, hauek:\nGUZTIRA BIZTANLERIA ANTZUOLAN\nDatu hauek aintzat hartuta, nolakoa zen alfabetizazio maila herrian? Horretarako datuak banan-banan aztertu beharko dira, azpiko taulan azaltzen diren osoko kopuruetara iristeko. Hala eginda, hauxe da datu absolutuak erabiliz herriko alfabetizazio maila:\nALFABETIZAZIO MAILA ANTZUOLAN (1924. URTEA)\nLIZARRAGA, UZARRAGA, GALARTZA\nANTIGUA, ZUPIDE, LAPATZA…\nEZ DAKITE IDAZTEN\nEZ DAKITE IRAKURTZEN\nHerri gunea eta auzoak aintzat hartuta, beste aldagai bat aztertuko dugu; alegia, genero ikuspegitik zenbaitek ez zekien irakurtzen edo idazten:\nKalean: 18 gizonezkok ez zekien irakurtzen eta idazten. Emakumeen artean, 39k ez zekien irakurtzen eta 41ek ezta idazten ere.\nLizarraga-Uzarraga auzoak batera hartuta, 38 gizonezkok ez zekien ez idazten ezta irakurtzen ere; emakumeak gehiago: 67 ziren.\nAntigua-Irimoegi Behe 17 gizonezkok ez zekien ez idazten ezta irakurtzen ere. Kopuru bera emakumeen artean.\nDeskarga-Irimoegi Goi-Basalde: 22 gizonezkok ez zekien ez idazten ezta irakurtzen ere. Emakumeak, berriz, 37.\nBadakigu kaleko zazpi familiatan ere gurasoek ez zekitela ez irakurtzen ezta idazten ere. Auzoetan 29 familia ziren egoera berean bizi zirenak. Beraz, herriko 36 etxeetan inork ez zekien idazten ezta irakurtzen ere.\nBeste aldagai bat: zenbat ume joaten zen eskolara. Hala, kaleko etxeetatik (Kalebarren, Ramon Maria Lili, Kalegoi eta Ondarra) 90 ume joaten zen eskolara; auzoetatik, baserrietatik, berriz, 131 ume. Esan bi eskola zeudela orduan herrian: kalekoa eta Uzarragakoa.\nAntzuolako 1924ko datuak nola orokortu daitezke, %etan hartuta, Gipuzkoakoa eta Espainiako alfabetizazio tasa aintzat hartuz gero?\nALFABETIZAZIO TASA (%etan)ESPAINIA ETA GIPUZKOAN\nHas gaitezen taulan azaltzen diren datuak interpretatzen. Horrela, Gipuzkoak, 1880rako, alfabetizazio tasa %40tik gorakoa zuen. Argi dago aztertzen ari garen garai honetan (1877-1930) lurralde historiko honetan alfabetizazio erritmoak ez direla berdinak izango, non Donostia bada 10 urtetik gorakoen (>10 urte) alfabetizazio honen aitzindaria, beste eskualde batzuk beranduago iritsiko direla maila egokietara. Arrazoiak ugariak badira ere, baserrien urruntasunak, neguan lokaztutako bideak egoteaz gain euriteak eta elurteak oztopatzen egin beharrak, batez ere uzta garaia gertu zegoenean…, izan daitezke aldagai batzuk atxiki beharrekoak “instrukzio” fideltasunari umeen etorrerak batez ere auzoko eskolara baldintzatuko zutenak.\nHorrela, Gipuzkoak, 1880rako, alfabetizazio tasa %40tik gorakoa zuen. Argi dago aztertzen ari garen garai honetan (1877-1930) lurralde historiko honetan alfabetizazio erritmoak ez direla berdinak izango, non Donostia bada 10 urtetik gorakoen (>10 urte) alfabetizazio honen aitzindaria, beste eskualde batzuk beranduago iritsiko direla maila egokietara. Arrazoiak ugariak badira ere, baserrien urruntasunak, neguan lokaztutako bideak egoteaz gain euriteak eta elurteak oztopatzen egin beharrak, batez ere uzta garaia gertu zegoenean…, izan daitezke aldagai batzuk atxiki beharrekoak “instrukzio” fideltasunari umeen etorrerak batez ere auzoko eskolara baldintzatuko zutenak.\n1900tik 1930ra doan analfabestismoaren hogeita hamar urteko bilakaerari erreparatuz gero, beraz, hauteman daitezke hobekuntza nabarmenak, nahiz eta euskal herrialdeen arteko desberdintasun batzuk hauteman. Hiru hamarkada honetan egindako erroldek analfabetoen jatsiera nabarmena adierazten dizkigute. Adibidez, Espainiako kasuari erreparatuz, hasteko, % 63,8tik mende hasieran, %42,3ra pasatzen da. Baina euskal herrialdeetan beherako jatsiera hori nabarmanagoa da. Horretan, Araba da lehena rankinean, %22,4ko tasarekin. Gero datos Gipuzkoa, %25,5 eta Bizkaia, % 27,3. Zertxobai atzetik, berriz, Nafarroa: % 29,2.\nIturria: Pauli Davila Balsera, Ana Eizagirre Sagardia, Idoia Fernandez Fernandez. Los procesos de alfabetizacion y escolarizacion en Euskal Herria, 1860-1990 (*). Iturria:http://www.euskomedia.org/PDFAnlt/ikas/07/07063099.pdf\nGenero ikuspegitik, irakurtzen eta idazten dakitenen kopuruei so eginez, euskal herrialdeetan gizonezkoentzat % 70 eta %77 bitartean badago tartea, emakumeentzat berori %67 eta %72 bitartean da. Espainiakoa, berriz, gizonezkoentzat %62,3 bada ere, emakumeentzat %50,1 da.\nHala ere, 1930rako denek betetzen dute alfabetizazioaren %70, eta ezaugarri berezi batekin, izan ere genero ikuspegitik, gizonezko eta emakumezkoen artean ez da desberdintasunik antzemango. Beraz, Gipuzkoa, eta Deba bailara, egoera ezin hobean iritsiko dira Errepublika garaira. Hala, 1860an Espainiako batanaz bestekoarekin bat bazetorren ere, 1930an 18 puntu gaindik dago Gipuzkoa. Beraz, 1930rako euskal lurraldeen alfabetizazio unibertsala lortutzat eman genezake.\nEuskal alfabetizazioaren ereduaren karakterizazioan badira, gutxienez, hiru bat aldagai aintzat hartu beharrekoak: 1) Ikasteko hizkuntza (eta alfabetizaziorako erreminta) bezala gaztelaren (espainolaren) sarrera eta erabilera. 2) Udal kudeaketaren garrantzia bai maisu-maistren aukeraketan eta baita eskolen sostenguan ere. 3) Katiximaren erabilera bai kristau baloreen eta baita euskararen alfabetizaziorako ere, eta aldi berean euskararen erabilera ahozko tradizioaren eremuan ere. Eta egiari zor, ikuskatzaileen salaketak ugariak baziren ere gaztelaren erabilera eskolan ustez motela zelako, katamixa euskaraz ematearen aldeko jarrera zuten.\nGuzti hauek, nola ez, eragina izan zuen baita Antzuolan ere. Herriko alfabetizazio tasa, Gipuzkoaren batanaz bestekoarena baino zertxobait handiagoa zelako 1924ean: %64,5.\nGeneroari begiratuz antzerako tendentzia hautematen da, gizonezkoen alfabetizazio maila emakumeena baino zertxobait handiagoa delako.\nDavila Balsera, P.; Eizaguirre Sagardía, A.; Fernández Fernández, I. (1995). “Leer y escribir en las escuelas de Euskal Herria, 1860-1990”, in Dávila Balsera, P. (coord.) Lengua, escuela y cultura. El proceso de alfabetización en Euskal Herria, siglos XIX y XX. Bilbo: Servicio editorial de la Universidad del País Vasco, pp-48-53.\nAntzuolako Artxibo Historikoa. Pueblo de Anzuola. Padrón municipal de habitantes. Año de 1924.\n Pauli Davila Balsera, Ana Eizagirre Sagardia, Idoia Fernandez Fernandez. Los procesos de alfabetizacion y escolarizacion en Euskal Herria, 1860-1990 (*). Iturria:http://www.euskomedia.org/PDFAnlt/ikas/07/07063099.pdf


kritiken hemeroteka » Ilunetik ilunera\n« Zernahi gertatu ere | Apaiz demonioa »\nIpuin ilunak / Aitor Arana / R&B-Kriseilu, 1995\nIlunetik ilunera Felipe Juaristi / El Diario Vasco, 1995-12-23\nHamar ipuin biltzen ditu guztira Aitor Aranak liburu honetan. Izenburua bera da esangurutsua: “Ipuin Ilunak”. Iluntasuna, bizitzaren bestaldea da, ezkutukoa alegia, eguzkiaren begitik gorderik datzana. Ipuin hauek aspaldiko tradiziora jotzen dute, izu-ikararen mundua ekarriz gugana. Bidaia bat egingo bagenu egileak marraztuta utzi digun paisaian barrena, sorginak, lamiak, basajaunekin batera, Barandiarani eta abarrei esker euskal irudimenean iraun duen mitologia hori aurkituko genuke. Mitologiaren aztarnak ipuin hauetan dira bereziki nabarmen: “Osin Beltza”, “Gauaren alabaren maitalea”, “Sorgingaiaren Mendekua”, “Azken Basajauna”, izenburukoetan. Guztietan, prosa landua, misteriozko istorio baten zerbitzuan jarria. Baina ez dakit gaiak berak irakurlea bete-betean harrapatzeko indarra ote duen. Izanez ere, sorginen eta horrelako pertsonaia mitikoen kontuek, umeak izutu beharrean, barrez lehertzen jartzen dituzte. Ez gara lehen ginenak. Sorginak eta basajaunak, gaur egun, zirkoko espektakulu bihurtuak ditugu.\nInteresgarriagoak, ordea, gaiaren orijinaltasunari begira, gainerantzekoak iruditu zaizkit. Tartean bada bat, berebiziki gustatu zaidana, eta ipui zoragarritzat dudana: “Azken Oihua” deitzen da. Ez dut zertan denik esango, hasieratik bertatik berekin daraman intriga eta suspensea ez galtzeko, baina merezi du irakurtzea. Baita “Betiko” izenburukoak ere, nahiz eta komikiaren taju handia hartzen diodan berari. Borobilak dira biak, nire iritziz.\n“Izpiritua” izenekoan, maitasuna bera nola bihurtu daitekeen ifernugai kontatzen digu egileak. Batzuetan “Ipuin Lizunak” haietako baten aurrean gaudela dirudi, zenbait deskribapenek liburu hartara eramaten baikaituzte. Maitasun gaia ez da falta ipuin hauetan; sentsibilitatea duela erakusten digu idazleak. Eta batez ere, jenero ilunen artean, egokienak aukeratzen dakiela. Horrela, zientzia-fikzioko istorioa bat dugu: “Pixka bat gorago”. Oiñati inguruko paisaia dakarkigu “Errepideko bihurgunea” izenekoan. Ipuinak huts egiten digu, hasieratik somatzen baitugu bukaeran zer gertatuko den. “Berpizkundea” izenekoan, banpiroen istorio bat kontatzen digu.\nIlunaren gama asko jorratzen ditu Aitor Aranak. Oso orijinala denik ez dut esango jeneroka idazten duen idazle gazte hau. Ipuinek, batzuetan, “deja vu” delakoaren sentipena uzten digute aho sabaian, baina, gutxienez, ez zaigu inongo mingostasunik itsasten hortz artean.\nAntxiñe Mendizabal Aranburu\nNik kantatu eta dantza egiten du mendiak\nEne baitan bizi da\nMaddi Ane Txoperena\nBost egun, bost gau\nHiru geltoki lurrun\nIzuaren osteko gogoeta\nBideko hitza. Euskal poema modernoen antologia (1951-2019)\nEl Diario Vasco (923)\nEl Correo (799)


Asteartean 100 egun bete dira Celestino Cordova buruzagi espirituala gose greban hasi zenetik. Oraindik ez dago berrikuntzarik edo aurrerapenik Txileko Gobernuarekin dituzten negoziazioetan. Giza Eskubideen Institutu Nazionala (INDH) grebalarien eta Gobernuaren arteko bitartekaritza lana egiten ari da.\nCordovak abiatu zuen protesta eta ondoren beste hainbat preso politiko batu zaizkio, orotara 28 preso daude gose greban. Eskaera zehatzak egin dituzte maputxeek: espetxe zigorra bere komunitateko lurretan betetzeko eskubidea baimentzea, preso politiko guztien bizi-baldintzak hobetzea eta kautelazko neurriak aldatzea, presoak maputxeentzat zein besteentzat.\nTxileko presidente Sebastián Piñerak berak Araucaniako (maputxeen lurrak hartzen dituen Txileko eskualde bat) egoera kritikoaz hitz egin zuen igandean, gobernua "hitz egin nahi dutenekin mintzatzeko prest" dagoela esanez, "Zuzenbide-estatua errespetatuz, indarkeriari uko eginez eta konponbideetan aurrera egiten lagunduz gero".\nOsasun egoera okerrera\nCelestino Cordovak hainbat osasun arazo izan zuen asteburu honetan, Nueva Imperial ospitalean operatibo bat sortu dute egoeraren larria ikusita, Osasun zerbitzuek kontingentzia estrategia bat prestatu dute bere egoera are gehiago okertuz gero arreta emateko.\nOndorengo audio mezua helarazi du Cordovak gose grebaren 100. egunean:\n2014an 18 urteko kartzela-zigorra ezarri zioten Cordovari, lege antiterroristaren pean. 2013an Werner Luchsinger 75 urteko enpresaburua eta Vivianne McKay 69 urteko emaztea hiltzea leporatuta. Luchsinger maputxeen aurka duela hamarkada batzuetatik aritu zen familia bateko kidea zen, eta, besteak beste, bost urte lehenago Karabineroek Matias Catrileo gaztea hil zuten lur-eremuaren jabea da. Cordovaren prozesu judizialean irregulartasunak salatu zituzten.


Tabakalerak Maialen Lujanbioren «Bizitza happening» soinu-instalazio berria aurkeztu du | Tabakalera - Donostia / San Sebastián\nUrriaren 21etik otsailaren 27ra bitartean Lujanbioren “Bizitza happening” hartuko du Tabakalerak eskailera nagusian.\nTabakalerak soinu-instalazioak oinarri dituen Scala proiektuaren hirugarren sorkuntza aurkezten du, Maialen Lujanbio Zugastiren (Hernani, 1976) "Bizitza happening".\nEraikinaren eskailera nagusirako ad hoc sortutako soinu-lan hau, eskailera atzealdean bertan egileak bere begiz ikusitako pasarte batetik eta hark sortutako talkatik abiatzen da.\nBizi puska bat, Kultura Garaikidearen Zentroaren baitan begiratua. Gertakari zehatz hau gogoetagai orokorragoen txinparta pizten duen abiapuntua baino ez da: errealitatearen, errepresentazio artistikoen eta begiradaren arteko triangulazioa dago piezaren ardatzean. Horien arteko hurbil-urrunaz, elkar eraginaz edo eraginik ezaz ari da, bozgoran emandako pentsamenduetan.\n“Bizitza happening” letra eta soinuzko instalazioan, geruza desberdinek egiten dute bat. Izan ere, soinuaz gainera Tabakalerako eskailera burutean irakurri daitezkeen hainbat idatzizko testu zatik osatzen dute instalazioa. Testu horiek soinu-lanaren partitura gisa ulertzen dira eta, Scalako gainontzeko proposamen guztietan bezala, espazioan fisikoki aurkezten dira.\nXabier Erkizia soinu-ekoizle eta artista izan du lagun Lujanbiok “Bizitza happening” sortzeko, izan ere, lanaren alderdi teknikoan hartu du parte: piezaren grabazio eta edizioan, hain zuzen ere.\nPieza hau urriaren 21etik 2022ko otsailaren 27ra arte bisitatu ahal izango da Tabakalerako eskailera nagusian, eraikina irekita dagoen ordutegian.\nScala-ren hirugarren proposamena\nEraikineko eskailera nagusirako sortu zen proiektua da Scala. Musikara eta soinura hurbiltzeko dauden hamaika hizkuntza eta moduak ikertzeko xedez sortu zen; hala, interakzio berri eta harrigarriak sortzen ditu soinu-piezen eta askotariko publikoaren zirkulazioa ezaugarri duen gune arkitektoniko baten artean.\n2021eko abenduaren 10ean abiatu zen proiektua Pauline Oliverosen “Sound Patterns” piezarekin. Lan hau 1961ean sortu zuen Oliverosek eta Vocal Constructivists-ek interpretatu zuen. Bost hilabetez egon zen entzungai Tabakaleran.\nOndoren, Niño de Elcheren txanda iritsi zen aurtengo maiatzean. Eskailerarako “La pena y el alivio” izeneko soinu-pieza sortu zuen diziplina anitzeko artistak, eta lau hilabetetan zehar.\nMaialen Lujanbioren lanak hartuko du orain artista horien lekukoa, eta otsailaren 27ra arte bisitatu ahal izango da.\nBiografia – Maialen Lujanbio\nMaialen Lujanbio Zugasti (Hernani 1976). Bertsolaria da.\nArte ederretan lizentziatua. Bere ibilbidea bertsogintzan egin du Maialen Lujanbiok. 30 urteko ibilia du Euskal Herrian plazaz-plazako bat-bateko bertsogintzan. Bertsolaritzaren momentu, molde eta genero ezberdinak ibili ditu belaunaldi ezberdinetako kideekin eta gintza horren garapenean parte da egun ere.\nLekuan lekukoari eta garaian garaikoari erabat loturik dagoen bat-bateko jardun horretan zaildu da Lujanbio, baina horrez gainera, inprobisaziotik eta bertsotik abiatutako arnas luzeagoko proiektu artistikoetan ere parte hartu izan du. Bertsoaren mamiaren eta formaren gaineko kezkak bertsoen bestelako aukera espresiboak arakatzera eraman du. Bertsotik hitzetara, ahozkotik idatzira eta kantutik soinura, bakarkako lanak ez ezik beste eremu batzuetako egileekin ere lan ugari egin du.


Herrialde Katalanetako brigadaren kronika • ZUZEU\nHerrialde Katalanetako brigadaren kronika –\nGosaldu eta gero, indarrak berriro hartuta eta majo gosalduta, Castellórako bidea hartu genuen. Bagenekien egun luzea geneukala aurretik. Kontrapartidarekiko lehen kontaktua Graoko portuko langileentzako jantoki izan zenean egin genuen, Toni eta Paurekin. La Cosa Nostrako kideak biak ala biak –gero azalduko ditugu horren nondik norakoak-. Elegante bazkaldu ostean, La Cosa Nostran elkartu ginen, segidan aire erasoen kontrako babeslekuak bisitatzeko. Ez da herri txikia Castelló inondik inora. Bere garaian 30.000 biztanle zituen, eta orduan ere ez zen txikia. Egun, 170.000 biztanle inguru ditu. Erdigune guztia, alde zaharra eta gehiago, Herbereetako gazta balitz legez dago zulatua, eta jendeak ez daki. Aire erasoen kontrako babeslekuak dira. Ez da denbora larregi bertako plaza nagusietako batekoa egokitu dutela. Doako bisita, ezin ordain genezakeen lagunen azalpenekin asebetea, interesa eta ardura duen jendea, garaiko errealitatearen nondik norakoak azaldu zizkigutenak, jende politizatua, bestelako hirigunea ere erakutsi ziguna. Non dagoen zeramika errepublikar disimulatu bat, non bota zuten familia bateko aita akabatu zuen bonba, nola lau seme-alaba eta emaztea zai egon ziren babeslekura ate ezberdinetatik sartu zirelako eta aita ez zelako iritsi, ez zelako iritsiko. Tuneletan barrena ibili ostean, azken aretoan bideo bat ikusteko parada izan genuen. Bideoaren lehendabiziko erdiak, oilo ipurdia jarri zigun eta malkoak aterarazi, negar eragin. Imajinatzea bera zer den bonben mehatxupean egotea, herria, auzokideak, tunelak eraikitzen jardutea, erlojupeko batean eta etengabeko mehatxuan, hegazkinak zibilak garbitzera noiz etorriko. Paternan kontatu ziguten historiak berriro ere hartzen du zentzua, atzera ere gorpuzten da, handitu eta are beldurgarriago bihurtzeko. Ze ostia, nola egin ditzake gizateriak horrelakoak? Nola aurki dezake bere burua haur batek defentsa zibilerako zuloak egiten etxe parean duen kalean bertan? Nolatan egiten ditugu Euskal Herrian oraindik armagintzako lanak? Nola bidaltzen ditugu Bilbotik Saudi Arabiak jendea akabatzeko erabiliko dituen armak? Ez al dugu deus ere ikasi? Horrelako galderak buruan, baina errealitatera buelta, frankiziaz eta mendebaldeko kate komertzialez beteriko plazara atera atzera. Sartu ginen lekutik ehunka metro batzuetara.\nArratsaldean, Casal Popularrera bisita. La Cosako kideekin hau ere. 2016ko uztailean okupatu eta autogestioa oinarri izanik kudeatutako espazioa, baina ez dago gaztetxerik Euskal Herrian honek zeukan garbitasun eta txukuntasun mailarik duenik. Badirudi zikinak direla gaztetxeak esaten ari garela, baina baita zera ere, gaztetxekideak gara, baina guztiok konpartitu genuen inpresio berbera. Flipa kaiman. Kolektiboek materiala gordetzeko atonduta daukaten gelan hautsik ere ez zegoen, eskua altxa dezala bere herriko gaztetxean horrelakorik aurkitu duenak. Baietz 0. Aurrera darraigun, ez gara etxekoa esplikatzera etorri eta. Bertan egiten diren hainbat ekimen ezagutu genituen asanbladako kide Jorge eta Pauen eskutik. Auzo baratza martxan jartzekotan, bilera gela, kolektiboek erabil ditzaten atondutako espazioak eta abar. Geroxeago, Cosa Nostrara bueltatu, hemen ere mundua txikia da eta, bertako kideek bertaratzea zeukaten deituta. E, tu, que vienen los vascos, que avui sopam a can nostra. Kalera mahaiak atera, kalea gurea ere bada, eta lagun giro ederrean afaria eskaini ziguten, baita beraien kolektiboaren eta nondik norakoen inguruan majo kontatu ere. 12 urte badirela gunea sortu zutela, CNTko lokala aldamenean dagoela baina bizitasun handirik ez duela hark, kontzertuak, hitzaldiak eta abar egiten dituztela… Baina batez ere elkargune bezala darabiltela, eta jarduera anitzetako jendearen erreferentzia gune izateak ematen diela indarra eta zentzua, jende antifa, emakume taldekoak, memoria historikoa lantzen dutenak, herrigintzakoak eta agroak… Batera, eta norantza berdinean, elkarrekin, fem nació. Eta aurrera doa, baita gu ere.\nUra espekulazio iturri. Hitz gutxitan elegante borobiltzen da Siurana ibaiarekin gertatzen dena. GEPECeko kide Santik ezin hobeto azaldu zigun bai perspektiba historikoa, bai borrokaren zergatia, bai zertan diren. 1948an, frankismo betean, presa eraiki zen, eta uraren kudeaketa eskubidea ukatu zaie geroztik. 1970an ura Reuseko industria gunera eta hirigunera bideratzeko kanala eraiki zen, eta geroztik ur emaria hutsaren hurrengoa izan da errekan, horrek izan duen eraginarekin berez despopulazio latza jasotzen ari zen eskualde batean. 200 litro segunduko eraman beharko lituzkeela sinatuta dago CHE Confederación Hidrográfica del Ebrorekin (ura kudeatzen duen espainiar ministerioaren erakundea); atzo 20 eskas zeramatzala kalkulatu zuen Santik paretatik ateratzen zen emari apurrari beha. Badakite ura desbideratzen dela, nahiz eta parte handi bat zertarako erabiltzen den jakin ez. Sekretismo latza dago honen inguruan. Badakite tutu baten bidez bailaran behera dauden hiru herri hornitzen dituztela, urak berezko bidea egitea eta herriotara ibaitik iristea askoz logikoagoa litzatekeenean berez. Badakite ura galtzen dela alferrik, baita Reusen bertan 300 litro isurtzen direla itsasora segunduko, eta horren %20a Siuranatik datorrela. Absurduaren aurkako borroka antidesarrollistak. 2016ak mugarri bat jarri zuen, euri jasa handi baten ondorioz presak gainezka egin zuen arren, bailarako herrietara iritsi ez zelako, eta kontzientzia asko pizteko balio izan zuen. Informazioa zabaltzetik ekintza zuzeneraino, hainbat eragile herritar zein instituzionalek dihardute uraren kudeaketa bailaran gera dadin borrokan.\nEguna borobiltzeko, errekastoa bezain bihurria den bide batetik Falsetera joan ginen. Eskualde horretara itzultzeko gogoa buruan, bertako paisaia zoragarria baita, Serra de Monsanten altzoan mendi, baso, mahasti eta frutarbolak. Falseteko Casal Carrascleten bertako CUPeko kideek harrera goxoa eta afaria eskaini zizkiguten. Lokal txikia da, baina interes politiko berberak dituzten herritarrak biltzeko ezinbesteko gunea, jende gutxi eta sakabanatuta bizi den eskualdean, mendiaren beste aldean.\nBidaia zirraragarriari ekin genion, badirudi Burjassot lekutan dagoela, egun eskas batzuk baino pasatu ez diren arren. Indartsu, pozik eta batez ere esker onez aurkitu ditugun kide eta lagunen arreta ezin hobeagatik, iparralderantz goaz. Valls, Baix Llobregat, Manresa… zain dauzkagu. Eskuminak eta laztan bana, ezagutu ditugun lagunei, Euskal Herrian zain dauzkagunei eta etxean behar luketen borroka kide guztiei! Salut i visca la terra!\nHerrialde Katalanetako brigadaren kronika Herrialde Katalanetako brigadaren kronika


Ekipo-lana saridun: Goienaren`Kulturrizketak” saioa Rikardo Arregi 2017 « Etxebarri\nEkipo-lana saridun: Goienaren`Kulturrizketak” saioa Rikardo Arregi 2017\nUzt13 by arantzabal\nBenetako luxua da Goienako lantaldearen parte izatea. Horixe sentitu nuen “Rikardo Arregi 2017” sari-banatze ekitaldian. Saria posible da arrazoi birengatik: bata, sortzaileen eskuzabaltasuna; bestea, ekipoa.\nHori guztia eta hori baino ez sari honen oinarrian.\nEkipoa osatu dute Iñigo Astiz-ek eta Maite Mutuberriak ere. Horrek eman du emaitza: “kixotenean”. Eduki ona eta aurkezpen ona izan dira “sari berezi”. Aipamenak aurretik ere zabaldu zituzten: “Eguna” eta “Ortzadar”. Sari ekitaldi polita izan zen eta eskertzekoa Andoaingo Udalak egiten duten lana Hizkuntza Politikako Sailburuordetzaren laguntzarekin.\nGoienaren editorialean esaten dira sariaren gainekoak eta kopiatzen dut hemen:\nKalitatezko eta gertuko edukia\nNorberaren herrian egingo diren txukuntze lanak, edo autobus zerbitzuaren hobekuntzak, edo herriko kirol agenda…: kalitatezko edukia eta gertuko kazetaritza. Bezeroak jaso gura duela esan digun edukia, informazioan erreferente egiten gaituena.\nEta gertuko zein kalitatezko eduki askoren artean, kultura edukia dugu maite. Goienaren egitekotzat dugu kultur mina sortzea, izan ere, alfer-alferrik litzateke maitatzeko moduan helaraziko ez bagenizu sortzaileen lana, zuk ere maitatuko ez bazenitu kultur ekarleak. Horratx ezein edukiren arrakasta: ahalik eta bezero gehienen asebetetasuna. Esker handitan ditugu Goienaren milaka jasotzaile horiek. Gure kazetariak ateak baino maratila gehiago erabiltzera daude ohituak, baliabide mugatuei imaginazioarekin aurre egitera. Fabrika zahar batera elektrizitate kablea eraman eta bi jarleku eta atrezzo txiki batekin espazioa berpiztera. Tamalez, irautea bera kazetaritzaren DNA bihurtu izana bizi dugu zainetan. Oraingoan, aldiz, parentesia egingo dugu eskuetan Rikardo Arregi saria hartuta, edo, bestela esanda, gertu onari iletik lotuko gatzaizkio. Eskerrik asko zorion opariarengatik. Eskerrik asko epaimahai, antolakuntza eta Andoaingo Udalari.\nSaizarbitoriak zioen Rikardo Arregiz “belaunaldi hartako giltzarria” zela: “Helduena, langileena, intelektualki dohatuena”… Gaur, 2017an, kolektiboa da giltzarria, hainbat diziplinatako euskal artistez osatutako kultura komunitatea: bertsolariak, musikariak, idazleak, antzerkilariak, margolariak, gidoilariak, artistak… Orduan baino gaitzago nabarmentzen, baina nork bere onena emanda kolektibo-arrakastatsua osatzen dutenak. Ezin eskertuzko lana egiten dutenak euskal kultura nor izan dadin, nor izan gaitezen.\nKulturrizketetan parte hartu ez dutenak gogoan ditugu hurrengo denboraldirako, eta baita, noski, denboraldi honetan gure deiari baietzarekin erantzun dioten emakume eta gizon saridunak: Igor Elortza eta Unai Iturriaga, Maider Zabalegi eta Mikel Markez,\nKattalin Miner eta Karmele Jaio, Sara Cozar eta Asier Hormaza, Harkaitz Cano eta Manu Muniategiandikoetxea, Ines Osinaga eta Zaloa Urain, Manex Agirre eta Alaia Martin, Josune Arakistain eta Pello Armendariz, Kepa Errasti eta Ander Lipus, Alex Sardui eta Izaro Andres. Eskerrik asko!\n← Bidali mezu hau beste 10 laguni\nRikardo Arregi sariketaren ebentoa ikusgai →


Pribatutasun politika – Nortalia Gestión\n1. INFORMAZIORAKO ESKUBIDEA. Webgune honetan sartzean eta bertako materialak erabiltzean honako legezko jakinarazpena irakurri eta onartu duzula adierazten da. Zalantzarik izanez gero, jarri harremanetan helbide elektroniko honetara mezu bat bidaliz: contacta@nortaliagestion.com. Datu Pertsonalak Babesteari buruzko abenduaren 13ko 15/1999 Legearekin bat eginez (aurrerantzean DPBL), NORTALIA GESTIÓN enpresak erabiltzaileei jakinarazten die NORTALIA GESTIÓN konpainiak sortutako bere erantzukizunpeko datu pertsonalak gordetzeko fitxategi automatizatua dagoela.\n2. XEDEA. Webguneko inprimakien bitartez erregistratutako erabiltzaileen datuak NORTALIA GESTIÓN enpresak bilduko ditu webgune horren bitartez ematen dituen zerbitzuen prestazioa errazteko.\n3. DERRIGORREZKOTASUNA ETA ERABILTZAILEAK EMANDAKO INFORMAZIOAREN DATUEN EGIAZKOTASUNA. Erabiltzaileek bermatu egiten dute NORTALIA GESTIÓN enpresari emandako datuak egiazkoak direla eta erabiltzaileek datuen aldaketen berri eman beharko diote enpresari.\n4. ERABILTZAILEEN BAIMENA. NORTALIA GESTIÓN enpresaren inprimakiaren bitartez edo mezu elektronikoen bitartez datu pertsonalak bidaltzen baldin badira, berariaz igorleak baimena emango du aipatutako komunikazio bitartekoetan jasotako datuak modu automatizatuan tratatzeko. Eskatutako datuak eskuratzea eta tratatzea bakarrik salmentak kudeatzeko erabiliko da, eta beti beteko da indarrean dagoen araubide esparrua.\n5. ESKURATZE, ZUZENTZE, AURKAKOTASUN ETA DEUSEZTATZE ESKUBIDEAK. Erabiltzaileek datu pertsonalen eskuratze, zuzentze, aurkakotasun eta deuseztatze eskubideak egikaritu ahal izango dituzte DPBLren terminoekin eta baldintzekin bat eginez. Eskubide horiek egikaritzeko enpresaren egoitzara joan beharko duzu: NORTALIA GESTIÓN, Jesusen Bihotza Enparantza, 4 – 1. solairua 2. bulegoa 48011 Bilbo. Beste aukera bat helbide elektroniko honen bitartez harremanetan jartzea da: contacta@nortaliagestion.com.\n6. JABEGO INTELEKTUALA ETA INDUSTRIALA. Testu, irudi, eduki, logo, erregistratutako edo erregistratu gabeko markak, webgunearen bitartekoak, aurkezpen formak eta muntatzeak jatorriz edo modu eratorrian NORTALIA GESTIÓN enpresaren titulartasunekoak dira. Ondorioz, Espainiako antolamendu juridikoak babestutako jabego intelektualeko eta/edo jabego industrialeko lan edo edukiak dira, eta hori guztia Jabego Intelektualaren Legearen Testu Bategina onesten duen apirilaren 12ko Legeriazko Errege Dekretuarekin eta Markei buruzko abenduaren 7ko 17/2001 Legearekin bat eginez. Horrez gain, alor horietako Espainiako eta Erkidegoko araubidea eta Espainiak sinatutako alor horiei buruzko nazioarteko hitzarmenak ere aplikatu beharko zaizkio.\nEdukiei buruzko eskubide guztiak gordeta daude, eta beraz, berariaz debekatuta dago webguneko eduki guztiak edo horien zati bat erreproduzitzea, banatzea, jendaurrean erakustea, eraldatzea eta/edo edozein erabilera modalitate gauzatzea NORTALIA GESTIÓN enpresaren berariazko baimenik gabe.\n7. ESTEKA POLITIKA. NORTALIA GESTIÓN konpainiak ez du erabiltzaileek enpresaren webgunean dauden esteken bitartez erabili dezaketen edukiei buruzko erantzukizunik, eta inolaz ere ez ditu sareko beste webgune batzuk aztertuko eta kontrolatuko. Era berean, ez du bermatzen ezta ere esteken bitartez erabili daitezkeen eta bere jabegokoak ez diren webguneen erabilgarritasun teknikoa, zehaztasuna, egiazkotasuna, baliozkotasuna edo legezkotasuna.


Cementir Holding-ek salmentak eta irabaziak handitu ditu orain arte 2021ean\nItalia: 2021eko lehen bederatzi hilabeteetan, Cementir Holding-ek 1.01 milioi euroko salmenta bateratuak egin zituen, urte arteko % 12 gehiago 897 milioi eurotik 2020ko aldian. Bere irabaziak interes, zerga, amortizazio eta amortizazio aurretik (EBITDA ) %21 igo zen 215 milioi eurora 178 milioi eurotik. ...\nScience-Based Targets Initiativek Ambuja Cement-en CO2 murrizteko helburuak balioztatzen ditu\nIndia: Ambuja Cement-ek Zientzian Oinarritutako Helburuen Ekimenaren (SBTi) baliozkotzea jaso du CO2 murrizteko helburuak zero azpiko berotze globalaren eszenatokira egokitzen direla. India Infoline News-ek jakinarazi du Ambuja Cement-ek 1 eta 2 esparruko CO2 isuriak 2 murrizteko konpromisoa hartu duela...\nPortland Cement Association-ek 2050erako karbono neutraltasunerako bide-orria argitaratu du\nAEB: Portland Cement Association-ek (PCA) zementuaren eta hormigoiaren sektoreetarako karbono neutraltasunerako bide-orria argitaratu du 2050. urterako. Estrategia dokumentuak erakusten du AEBetako zementuaren eta hormigoiaren industriak, bere balio-kate osoarekin batera, klimari nola aurre egin diezaiokeen. aldatu, gutxitu gree...\nIndiako zementu-ekoizpena 2022an 332 Mt-ra iritsiko da\nIndia: ICRA balorazio agentziak aurreikusi du Indiako zementu-ekoizpena % 12 igoko dela urte artean 332 Mt-ra 2022an. Covid-19aren aurreko blokeo-eskaerak, landa-etxebizitzen eskaria eta azpiegitura-jarduerak gora egingo lukeela esan zuen. igoera bultzatu. ICRAk aurreikusten zuen eskaria gora egingo zuela...\nHolcim Errusiak isurketak %15 murriztea aurreikusten du 2030erako eta karbono neutroko zementu ekoiztea 2050erako.\nErrusia: Holcim Errusiak konpromisoa hartu du 2019 eta 2030 bitartean bere zementu-ekoizpenean CO2 isuriak % 15 murrizteko 475 kg/t-tik 561 kg/t-tik 475 kg/t murrizteko. 2050erako bere zementuaren CO2 isuriak 453 kg/t-ra gehiago murrizteko asmoa du, eta neurri gehiago ezartzea bere karbono neutraltasun garbia bermatzeko ...\nPakistanen lehen hiruhilekoko zementu salmentak jaitsi egin ziren 2022ko ekitaldian\nPakistan: All Pakistan Cement Manufacturers Association (APCMA) zementu-salmenta orokorrean % 5,7ko jaitsiera izan du 2022ko ekitaldiko lehen hiruhilekoan, 12,8 Mt-tik 13,6 Mt 2021eko ekitaldiko dagokion aldian. Tokiko eraikuntza jarduera areagotu...\nCemex Españak Hanson Spain-i harrobi bat eta hiru hormigoi-planta erosiko ditu\nEspainia: Hanson Spainek bere Madrilgo harrobia eta Balearretako hiru hormigoi-planta saltzea adostu du Cemex Españari. Erosleak esan zuen inbertsioek errentagarritasun handia agintzen dutela eta bertikalki integratutako posizioen indartze estrategikoaren parte direla, hazkunde handiko hirietatik gertu...


Biarritz Ballet Junior 2k 'Ibilaldia' ikuskizuna emango du gaur Miarritzen — dantzan.eus\nHemen zaude: Hasiera › Hemeroteka › Biarritz Ballet Junior 2k 'Ibilaldia' ikuskizuna emango du gaur Miarritzen\nBiarritz Ballet Junior 2k 'Ibilaldia' ikuskizuna emango du gaur Miarritzen\nLau koreografok sortutako sei koreografiaren bidez, dantzaren hiru mende zeharkatzen ditu obrak\nThierry Malandain, Christine Grimaldi, Christophe Garcia eta Gael Domenger koreografoak dira, beraz, pizkundetik gaur egun arte doan gaualdi bat dastatzeko parada ematen dutenak. Sartzea 16 eurotan da.\nGazteen erakustalditik landa, Biarritz Balleta konpainiakoen aldi izanen da heldu den asteartean. Haiek ere Gare du Midin arituko dira, 21:00etan. Eta haiek ere koreografia zatiekin josi ikusgarria partekaraziko dute. Batetik, Beethovenen musikan oinarritu Les Creatures, Sain Saens lagun Zisnearen heriotza eta Antheilen musikarekin Ballet Mecanique. Oro har Biarritz Balletarentzat uda eder bat da aurtengoa, haiek deritzotenez. Frantzia hegoaldeko jaialdietan gaindi arrakasta lorturik, Poloniatik sartu berria da. Hango Sopot hiriko jaialdiak lehen aldikoz gonbidatua zuen. Hor ere oihartzun onak jaso dituela, ondoko sasoietako elkarlana indartzea pentsatzen dute. Han eman zuten ikusgarria dute ekarriko Miarritzera heldu den asteartean, preseski. Italiako Verone herrian dago mementoan.\nUdako bi emanaldi horiek irailaren 7an hasiko den Maitaldiaren aitzin dastak dira, nonbait. Honek bederatzi egunez munduaren itzulia proposatuko du. India eta Espainia elkartzen dituen Rukmini Chatterjeeri esker, edota Quebec-etik pasatzera gonbidatzen duen La [Parenthese]-ekin, adibidez.


Emakume Artzainen Eguna: omenaldia bertako emakume artzainei - Red Explora Navarra - Nafarroa Ezagutu Sarea\nEmakume Artzainen Eguna: omenaldia bertako emakume artzainei\nApril 23 · 10:30 - 14:30\n« Izardun Merkatua-Allo\nMendialdeako Azoka Ibiltaria Arriben »\nPlazaolako Turismo Partzuergoan kidetutako gaztandegi txikiek, partzuergoarekin berarekin eta Lekunberriko turismo bulegoko teknikarien laguntzarekin batera, ekimen erakargarri bezain, hunkigarri eta gogoangarria bultzatu dute: eskualdeko artzain-kultura aitortzeko ekitaldia, emakume artzainen bitartez. Gaur egun ere lurralde oso bati nortasuna eta bizitza ematen dioten emakume artzain eta gaztagileengan gorderik dagoen bizimodu eta artzain-kultura bat ikustaraztea eta omenaldia egitea da helburua.\nIdiazabal gaztak protagonismo berezia izango du ekitaldi honetan, apirilaren 23ko (larunbata) 10:30etik 14:30era. Dastatze profesional batek emango dio hasiera ekitaldiari (Izena eman behar da 948 50 72 04 turismo-bulegoan, 5€ bakoitzeko ordainduz). Eta 12:00etan omenaldia izango da. Horrekin batera, Idiazabalgo denboraldi berriko lehen gaztaren mozketa sinbolikoa egingo da eta omendutakoei opariak emango zaizkie). Gainera, gazta -pintxoak eta Martitxoneako (Aldatz) sagardoa salduko dira, bitartean Plazaolako Kantinan Idiazabalgo kroketak (Lekunberriko “Ar-beondo” enpresak eginak) salduko direlarik ere.\nTopalekua Lekunberriko Plazaolako geltokia izango da, ekitaldirako apainduko dena. Partzuergoko ekoizle kidetuen gazta (Idiazabal gazta, ardi-gazta freskoa eta ahuntz-gazta) salduko da Turismo Bulegoaren ondoan dagoen dendan.\nEkimen honetan Larraungo eta Lekunberriko udalek laguntzen eta finantzatzen dute, eta Turismo, Merkataritza eta Kontsumo Zuzendaritza Nagusiak laguntzen du.\nNavarra España + Google Map


Euskal Herriarentzako konstituzioa • ZUZEU\nEuskal Herriko nazioak, Justizia, Askatasuna eta Segurtasuna ezarri, eta hura osatzen duten guztien ontasuna bultzatu nahi du, eta, bere subiranotasuna erabiliz, hurrengo borondatea aldarrikatzen du:\nSabino Agirre eta Monzonek, Batzorde Konstituziogilearen Lehendakariak, berau ikusi eta ulertzen duten guztiei:\nJakin ezazue Batzorde Konstituziogileak onetsi duela, eta Euskal Herriko herriak berretsi, honako Konstituzio hau.\nLEHENENGO ARTIKULUA: ESTATU SUBIRANOA\n1. Euskal Herriak Errepublika Demokratiko burujabea eratzen du. Euskal nazioaren subiranotasuna Euskal Herriko herrian datza eta hortik sortzen dira Estatuaren botereak.\n2. Konstituzioa eta berau garatzen duten gainerako arauak Euskal Herriko nazioaren batasunean oinarritzen dira, berau baita euskaldun guztien aberria.\n3. Euskal Herriaren subiranotasunaren ondorioak dira:\na) Batetik, Euskal Herriak bere burua politikoki, ekonomikoki, gizarte arloan zein kulturalki antolatzeko duen ahalmena.\nb) Bestetik, Euskal Herriak, beti ezaugarri duen uste onaren arabera, nazioarteko erkidegoan bizikidetza baketsua, lagunkoia eta elkarlana oinarri duten harremanen multzoa antolatzeko duen ahalmena.\nBIGARREN ARTIKULUA: LURRALDE ANTOLAKETA\n1. Lurraldeari dagokionez, Euskal Herria udalerri, eskualde eta Lurralde Historikoetan antolatzen da.\na) Euskal herria osatzen duten Lurralde Historikoak hauek dira: Araba, Bizkaia, Gipuzkoa, Lapurdi, Nafarroa eta Zuberoa.\nb) Eskualdeak dira antzeko ezaugarriak dituzten udalerrien multzoak eta udalerri hauen eta Lurralde historikoen arteko harremanak errazteko funtzioa dute.\n2. Erakunde horiek guztiak autonomia dute beren interesak kudeatzeko. Beraien arteko solidaritatea Euskal Estatuak bermatzen du, lurraldeko toki ezberdinen artean oreka ekonomiko egoki eta zuzena ezar dadin begiratuz.\nHIRUGARREN ARTIKULUA: HIZKUNTZA NAZIONALA\n1. Euskara da Euskal Herriaren hizkuntza nazionala eta ofiziala. Euskal Herriko hiritar guztiek daukate berau jakiteko eta erabiltzeko eskubidea eta betebeharra. Artikulu hau garatzen duen lege batek ezarriko du zein den hiritar guztiek euskara ikasteko duten epea.\nEuskal Herriko euskalki eta azpieuskalkien aberastasuna kultur ondarea da eta ondare horrek begirune eta babes berezia du.\n2. Lurraldean lurraldeko legeek arautuko dute hizkuntza nazional ofizialaren eta erdal hizkuntzen arteko harremana. Azken hauei ofizialtasuna aitor dakieke lurraldearen zati batean baina inolaz ere ez lurraldearen osotasunean.\n3. Estatuaren erakundeetan zein hauen menpe daudenetan lan egin ahal izateko ezinbesteko baldintza euskaldun izatea da, euskaraz hitz egin eta lan egiteko gai izatea alegia.\n4. Euskara hutsean aritzen diren elkarte, erakunde, enpresa eta alderdiek laguntza publikoak eskuratuko dituzte.\nLAUGARREN ARTIKULUA: BANDERA NAZIONALA\n1. Euskal Herriaren bandera nazionala Ikurriña da: Nafar Kateen banderaren hondo gorriaren gainean Ander Deunaren kurutze berdea eta honen gainean Kristoren kurutze zuria. Leku publiko eta ofizial guztietan aireztatuko da.\n2. Lurralde Historikoetako legeek bandera eta ikur berezkoak onar ditzakete. Horiek Ikurriñaren ondoan jarriko dira Lurralde Historikoetako eraikin publiko eta ekintza ofizialetan.\n3. Beste bandera batzuk (Arrano Beltzarena,…) ofizialki erabili ahal izango dira geroago horretarako prestatutako lege baten bidez.\nBOSGARREN ARTIKULUA: EZKUTU NAZIONALA\nSeirak Bat izeneko armarria da ezkutu ofiziala. Bera bakarrik edo Ikurriñaren gainean erabiliko da.\nSEIGARREN ARTIKULUA: ERESERKI NAZIONALA\n1. Euskal Herriaren ereserki ofiziala Iparragirreren Gernikako Arbola da.\n2. Beste batzuk (Eusko Gudariak, Agur jaunak, Eusko Abendaren Ereserkia,…) ekintza batzuetan ofizialtzat hartu eta abestuko dira.\nZAZPIGARREN ARTIKULUA: JAI NAZIONALA\nJai nazionala aste santuko bazko eguna da, Aberri Egunaren ospakizuna, hain zuzen ere.\nZORTZIGARREN ARTIKULUA: HIRIBURU NAZIONALA\n1. Euskal Herriaren hiriburu nazionala Iruña da. Bertan egongo dira Eusko Jaurlaritza Nazionalaren, Eusko Legebiltzar Nazionalaren eta Epai Boterearen erakunde gorenen egoitzak.\n2. Hala ere, beste hiriburuei dagokien hiriburutasuna ez zaie kenduko:\nBilbao: Ekonomiarena eta Finantzena.\nDonostia: Kulturarena eta Turismoarena.\nGasteiz: Ohiko Autonomi Erkidegoaren egoitza dagoen hiria eta Esperientziaren hiriburua.\nBaiona: Arrantzarena eta Europartasunarena. Euskal Herriko herriak halan erabakiz gero eta Euskal Herria Europako Batasuneko kide bihurtuz gero, hiri honetan izango dute beraien egoitza Europako Batasuna ordezkatzen duten organoek.\n3. Gernikak tratu berezia izango du euskaldun guztion eta Euskal Herri osoaren hiriburu saindu eta sakratu bezala, Errekontziliazio eta Bakearen Hiria izango da. Lau urteroko goi kargu publikoek bertan zin egingo diote haien karguari. Eusko Legebiltzar nazionalak hainbat lege garrantzitsu bertan onartuko ditu geroago horretarako prestatutako lege baten bidez.\nBEDERATZIGARREN ARTIKULUA: ERLIJIOA\nErlijio batek ere ez du izango estatu-izaerarik. Botere publikoek kontuan hartuko dituzte Euskal Herriko gizartearen erlijio sinesteak, eta Eliza Katolikoarekin eta beste erlijioekin lankidetza-harremanak izango dituzte, oreka oso bat lortuz.\nHAMARGARREN ARTIKULUA: HERRI ZAINTZA\n1. Orain arteko Espainiako Polizia Nazionala, Gendarmerie eta Goardia Zibila desegin egingo dira eta erakunde horietako partaideei haien jaioterrietara itzultzeko bidea erraztuko zaie, geratuko direnei euskal herritarra izateko balditzak betetzeko eskatuz.\n2. Orain artean Euskal Herriko lurraldean jarduten duten Ertzantza eta Nafar Foruzainak erakunde bakarrean bilduko dira Eusko Jaurlaritza Nazionalaren pean.\nHAMAIKAGARREN ARTIKULUA: INDAR ARMATUAK\n1. Euskal Herriaren defentsarako bolondres ordaindutakoez osatutako armada ez-iraunkor bat sortuko da. Armada honek gudu-defentsiboetan baino ez du jardungo, inolaz ez badaezpadako-guduetan.\n2. Inor ez da armak hartzera zein armada honetako partaidea izatera behartuko.\n3. Era berean indar gabe geratuko dira Euskal Herriaren lurralde osoan Espainiako zein Frantziako indar armatuak. Haien partaideek beraien herrietara bueltatzeko aukera izango dute, hemen geratuko direnei euskal herritarra izateko baldintzak betetzeko eskatuz.\nHAMABIGARREN ARTIKULUA: OINARRIZKO ESKUBIDEAK\n2. Euskal Herriko Konstituzioa eta gainerako legeak interpretatzerakoan, kontuan hartuko da Giza Eskubideen Adierazpen Unibertsala.\nHAMAHIRUGARREN ARTIKULUA: PERTSONA GUZTIEN ARTEKO BERDINTASUNA\nPertsona guztiak berdinak dira legearen aurrean, ez da inor bereiziko arraza, sexua, erlijioa, politikako edo bestelako iritzia, sorterria edo gizarteko jatorria, ekonomi maila, jaiotza edo beste inolako gora-beheragatik.\nEz zaio begiratuko gainera, pertsona zein herrialde edo lurraldetakoa den; ezta hango politikari, legeei edo nazioarteko egoerari, nahiz eta herri hori burujabea izan, besteren zainpeko lurraldea, autonomiarik gabea edo burujabetasun mugak dituena.\nHAMALAUGARREN ARTIKULUA: ALDERDI POLITIKOAK\n1. Alderdi politikoek aniztasun politikoa adierazten dute, herri-nahia eratu eta azaltzen dute, eta politikan parte hartzeko oinarrizko tresnak dira.\n2. Haien sorrera eta jarduerak askeak dira, legeak errespetatuz.\n3. Ezingo da alderdi politikorik legez kanpo utzi, ez eta beraien parte hartzerik mugatu. Alderdiren baten legez kanporatze edo haren parte hartzea oztopatzeko ideia zabaltzea Euskal Herriko Estatua eratzen duten printzipio demokratikoen kontrako jarduera larritzat hartuko da eta horren araberako ondorioak izango ditu.\nHAMABOSGARREN ARTIKULUA: ADIERAZPEN ASKATASUNA\n1. Gizabanako guztiek dute iritzi eta adierazpen askatasuna. Eskubide honek barne hartzen du bakoitzaren iritziengatik inork ez gogaitzeko eskubidea, ikerketak egitekoa eta iritziak eta informazioa mugarik gabe eta nolanahiko adierazpidez jaso eta zabaltzekoa.\n2. Komunikabideek pentsamenduak, ideiak eta iritziak, idatziz nahiz beste edozein bidetik askatasunez zabaltzeko eginkizuna beteko dute.\n3. Alderdi politikoen eraentza aplikatuz, egunkari, irrati zein beste komunikabide legez kanporatzeko edo uzteko ideia zabaltzea Euskal Herriko Estatua eratzen duten printzipio demokratikoen kontrako jarduera larritzat hartuko da eta horren araberako ondorioak izango ditu.\nHAMASEIGARREN ARTIKULUA: BILERA ESKUBIDEA\nBilera baketsu eta armarik gabekoa egiteko eskubidea aitortzen da. Eskubide horren egikaritzak ez du aurretiazko bermerik behar.\nHAMAZAZPIGARREN ARTIKULUA: EZKONTZEKO ESKUBIDEA\n1. Pertsona orok du ezkontzeko eta familia osotzeko eskubidea, arraza, sexu, herritartasun edo erlijioagatiko inolako mugarik gabe.\n2. Ezkontza eskubidearen kontzeptuak bere baitan hartuko ditu emakume-emakume arteko, emakume-gizon arteko eta gizon-gizon arteko loturak eta kasu guztietan ezkontzak berezko dituen ondorio guztiak izango ditu.\n3. Ezkontideek eskubide eta betebehar berberak izango dituzte bai ezkonduta jarraituz gero eta bai ezkontza-lotura disolbatuz gero.\n4. Familia eratzeko eskubideak guraso bakarreko kasuak eta sexu bereko nahiz ezberdineko guraso biko kasuak hartzen ditu bere baitan. Horrez gain, honek edo hauek ondorengoak izan ditzake edo ditzakete bide naturalen bitartez edo adopzioaren bitartez.\nHAMAZORTZIGARREN ARTIKULUA: HEZKUNTZA SISTEMA\n1. Pertsona orok du hezkuntza eskubidea. Hezkuntza dohainekoa izango da oinarrizkoaren, ertainekoaren eta goi mailakoaren kasuetarako.\n2. Hezkuntzaren helburua giza nortasuna guztiz garatzea eta Giza Eskubideen errespetua indartuz herrialde, arraza eta erlijio guztien elkar ulertzea izango da.\n3. Gaur egungo Udako Euskal Unibertsitatea, urte osorako Euskal Unibertsitate Nazionala bihurtuko da, instituzioen eta komunitate unibertsitarioaren laguntzaz bide pedagogikoak, zientifikoak eta euskaldunak erabiliz aurreko paragrafoko helburuak betez.\nHEMERETZIGARREN ARTIKULUA: LANGABEEN KASUA\n1. Langabe guztiek soldata iraunkor bat kobratuko dute lanpostu iraunkor bat aurkitu edo sortu arte.\n2. Soldata horren zenbatekoa haien ordezkariek, sindikatuek, enpresarien elkarteek eta Eusko Jaurlaritza Nazionalaren artean adostuko da. Ezingo du izan gutxieneko lanbide-artekoa azpitikoa.\n3. Egoile langabeek ere laguntza ekonomiko zehatz batzuk jasoko dituzte haien egoeretatik ateratzen laguntzeko.\nHOGEIGARREN ARTIKULUA: ZIGOR SISTEMA\n1. Zigor askatasun gabetzaileek gizartean birsartzea dute helburu. Ezin dakioke inori egite edo ez-egiteen ondorioz kondena edo zehapenik ezar, baldin eta une horretan delitu, falta edo arau-hauste administratiboak ez badira, aldi horretan indarrean dagoen legeriaren arabera.\n2. Atxilotuak hurrengo eskubideak izango ditu:\na) Lehenbailehen eta ulertzeko moduan jakinaraziko zaizkie beren eskubideak eta atxilotzeko arrazoiak.\nb) Atxilotuak ezin dira behartu adierazpenak egitera.\nc) Atxilotuentzat konfiantzazko abokatu-laguntza bermatuko da, polizia-eginbideetan eta eginbide judizialetan.\n3. Askatasun gabetuek hurrengo eskubideak izango dituzte:\na) Lan ordaindua izateko eskubidea.\nb) Kultura lortzeko eskubidea\nc) Bere nortasuna oso-osorik garatzeko eskubidea.\n4. Debekatuta dago aurreneurrizko atxiloketak burutzea. Atxilotutakoa agintaritza judizialaren esku geratuko da atxiloketa burutu eta batera.\n5. Atxilotuari ezin dakioke inoiz torturarik egin, ez eta zigor edo tratu jasanezinik eman. Jarduera hauek burutzeak zigor-erantzukizuna eragingo du.\nAtxiloketa inkomunikatua torturatzat joko da eta horren araberako ondorioak izango ditu, hori agindu duen agintariak erantzukizuna izango duelarik.\n6. Zigor askatasun gabetzaileak askatasun gabetuaren azken bizilekutik hurbilen dagoen kartzelan beteko dira.\nAskatasun gabetua bere azken lekutik urruntzea torturatzat hartuko da eta horren araberako ondorioak izango ditu, hori agindu duen agintariak erantzukizuna izango du.\nHOGEITABATGARREN ARTIKULUA: EUSKO LEGEBILTZAR NAZIONALA\n1. Eusko Legebiltzar Nazionala 85 legebiltzarkidek osatzen dute.\n2. Legebiltzarkideak sufragio unibertsal, libre eta sekretu bidez hautatuko dira. Hamazortzi urtetik gorako euskal herritar guztiek dute botoa emateko zein aukeratuak izateko eskubidea.\n3. Lurralde Historiko bakoitzak legebiltzarkide kopuru bat aukeratuko du bere biztanleria zein herrialdeen arteko oreka kontutan hartuz:\nBizkaiak 30 legebiltzarkide\nGipuzkoak 19 legebiltzarkide\nNafarroak 19 legebiltzarkide\nArabak 9 legebiltzarkide\nLapurdik 6 legebiltzarkide\nZuberoak 2 legebiltzarkide\n4. Abstentzioak ere beraren ordezkariak izango ditu. Ordezkari hauen lana informatiboa, kontsulta eta proposamenak egitekoa izango da.\nHOGEITABIGARREN ARTIKULUA: EUSKO JAURLARITZA NAZIONALA\n1. Eusko Jaurlaritza Nazionala osatuko dute Lehendakariak, Lehendakari Ordeak, Ministroek eta legeak ezartzen dituen beste kideek.\n2. Eusko Jaurlaritza Nazionalaren Lehendakaria Eusko Legebiltzar Nazionalak aukeratuko du. Eusko Legebiltzar Nazionalaren konfiantza jaso duen Lehendakari horrek bere jaurlaritza osatuko du.\n3. Hauek dira Eusko Jaurlaritza Nazionalaren Ministeritzak:\nIndustria, Ekonomia eta Finantzen Ministerioa.\nNekazaritza eta Arrantzaren Ministerioa.\nHirigintza eta Ingurugiro Ministerioa.\nEmakume eta Sendi Planifikazioaren Ministerioa.\nKultura eta Kirolen Ministerioa.\nNazioarteko Harremanen Ministerioa.\nHOGEITAIRUGARREN ARTIKULUA: EUSKAL HERRITARTASUNA\n1. Eusko Jaurlaritza Nazionalak kudeatuko ditu herritartasuna eskuratzeko eta galtzeko egoerak, beti ere Konstituzioak ezarritako baldintzak kontuan hartuz.\n2. Euskal herritarra da:\na) Euskalduna den pertsona, euskaraz hitz egiteko eta lan egiteko gai dena. Beraz, kanpoan bizi diren euskaldunak izan daitezke euskal herritar.\nb) Euskal Herrian jaiotako herritar guztiak egun edonon bizi direlarik.\nc) Azken 10 urtetan Euskal Herrian bizi direnak.\n3. Baldintza hauetatik kanpo gelditzen diren herritar guztien kasuak banan-banan eta zehatz-mehatz aztertuko dira haien arrazoi eta balizko eskubideak kontuan hartuz. Hala ere bertan bizi diren kanpotar guztiek daukate hainbat eskubide: Botoa ematekoa eta dohaineko osasun laguntza jasotzekoa.\nHOGEITALAUGARREN ARTIKULUA: ENBAJADAK\nEnbaxadak eramango dira Madril, Paris, Brusela, New York,… eta bertan kokatu harreman diplomatikoak eta komertzialak handituz.\nHOGEITABOSGARREN ARTIKULUA: EUSKAL EPAI BOTEREA\n1. Justizia herriari dario eta bere izenean administratzen dute Epai Boterea osatzen duten magistratu eta epaileek.\n2. Magistratu eta epaile hauek guztiz burujabeak dira Estatuaren beste botereekiko, batez ere Eusko Jaurlaritza Nazionalarekiko.\n3. Salbuespen auzitegiak debekaturik daude.\n4. Justizia dohainekoa izango da edozein kasutan.\nHOGEITASEIGARREN ARTIKULUA: EUSKAL BANKU NAZIONALA\nEusko Jaurlaritza Nazionalak Euskal Banku Nazionala eratuko du: Berezko moneta (Ipar) igorri eta herritar guztiei emango zaie partaide eta bazkide izateko aukera. Kooperatiba baten antzera Eusko Jaurlaritza Nazionalak kudeatzailearena egingo du benetako banku nazionala erraztuz.\nHOGEITAZAZPIGARREN ARTIKULUA: KONSTITUZIOARI BURUZ\n1. Konstituzio honen kopia bana munduko Estatu guztietara bidaliko da, Nazio Batuen Erakundera eta munduan zeharreko euskal etxe eta zentro guztietara.\n2. Euskal Herriko familia guztiek ere ale bana jasoko dute etxean dohainik.\n3. Hemen adosten dugun Euskal Herriarentzako Konstituzio demokratiko hau hamabost urteren buruan orduko herritar guztien beharretara egokituko da beharrezko aldaketak eginez.\nEuskal Herriko Estatura gehitu nahi duten inguruko herrialdeak gehiengoz erabaki beharko dute erreferendum baten bidez. Gehituz gero hauen egoera herrialde berezi edota autonomotzat geldituko litzateke.\nHerrialde horiek izango dira Bearn, Errioxa eta Euskal Herriko Estatuaren kanpo mugak ukitzen dituzten besteak.\nKonstituzio hau indarrean jartzen den unetik aurrera Espainiako Konstituzioak, Euskal Autonomi Erkidegoko Estatutuak, Nafarroako Foru Hobekuntzak, Frantziako Konstituzioak eta hauek garatzen dituzten beste arauek bere balioa galduko dute.\nKonstituzio hau indarrean jarriko da Estatuko aldizkari ofizialean beronen testu ofiziala argitaratzen den egunean bertan.\nHortaz, euskal herritar guztiei, herritar nahiz agintari, agintzen diet honako Konstituzio hau bete eta betearaz dezaten\nErrege Nafarren Jauregian, bi mila eta hamaikako azaroaren 21ean.\nSabino Agirre eta Monzon\nEuskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzioa Euskal Herriarentzako konstituzoa\n"Ez dugu Amaiurrekin hitz egingo Konstituzioak ez dituelako bere helburuak babesten"\n7 pentsamendu “Euskal Herriarentzako konstituzioa”-ri buruz\nxaxa 2011-11-23 13:03\nmezu hau bazkalondorengo jogurra janez irakurtzen hasi naiz, eta (barkatuko didazue zabarkeria) gonbitolarria sartu zait…\nOso ideia polita iruditzen zait etorkizunean EH independenteak izango lukeen Konstituzio bat irudikatzea, baina zein baloreren gainean eraiki da testu hau!??!?!?\nLehen postuan egon behar dute ereserkiak, banderak eta ezkutuak??? Buagggjjjj! Sinboloak garrantzizkoak izango dira, baina, beheraxeago ere kabituko dira… Gainera, ze arraio da “Ander Deunaren kurutze berdea eta honen gainean Kristoren kurutze zuria” aipatzearen hori… Kristo??? Mesedez eta faborez,… gero politikoki zuzendu nahi duzu ERlijio askatasuna bermatuko dela esanez, baina plaza guztietan Kristoren Gurutzea zabaldu nahian zabiltza!! Aze erlijio askatasuna…\ntotal… ez naiz seigarren artikulutik pasatu,…\nakaso, sabela hutsik dudan beste batean izango da…\nAmonamantangorri 2011-11-23 18:52\nKonstituzio “berri” hori idazteko, Agirre Monzon Jaunak ez du, esate baterako, Suitzako Konstituzioa begiratu ere egin (Zertako?). Espainiako konstituzioa euskaratu, petatxuak bete, eta lixto.\nHautes-sistema: Espainian behintzat, sistema horri “proportzionala” esatea, “Trantsizioko” garaietan sartutako ziri gaizto bat besterik ez da, batzuren ustez, “atado y bien atado” haren adibide bat gehiago. Igual Euskal Herria bezalako populazio txiki batekin hobeki funtzionatuko zuen, auskalo. Estatu federala izan arren ganbera bat eta bakarra edukitzea, xelebrekeria litzateke.\nHizkuntza nazionala: Espainiar konstituzioaren aniztasunarekiko begirune falta eta harropuzkeria jakobinoa kopiatu du. Hori da Euskal Herriaren hizkuntza-aniztasun sekularraz puta idearik ere ez eukitzea.\n“Nafar Kateen banderaren hondo gorriaren gainean Ander Deunaren kurutze berdea eta honen gainean Kristoren kurutze zuria”. Honek pentsarazi dit, testua, “La Consti”-aren plagio lotsagabea izateaz gainera, ez ote den izanen auskalonoizko bertsio baten fusilatzea. Euskara normalean, “Ander Deuna” ez da deus.\narrikitaun 2011-11-23 19:23\nBada Xaxak ez bezala, neuk zoriondu nahiko nuke gure konstituzioko aitari.\nJode, hauxe da behar genuena asteburuko patxaranaldia animatzeko, iupiii! Kopetaraino nengoen betiko gaiekin; sare sozialak, walking dead, identitatea… Biba zeu eta zeure konstituzioa!\narrikitaun 2011-11-23 19:29\nkonstituzioaREN esan nahi nuen, barkatu jaun-andreok\nIrakurketak 20111123 | Horrela bizi bagina beti! 2011-11-23 22:13\n[…] behar dira hondakinak, kontzientziak inarrosteko» Victoria Mendoza: Eta hemendik aurrera, zer? Euskal Herriarako konstituzioa Onintza Enbeita: ez da sinplea Xabier Gantzarain: Denona Unai Iturriaga: Matematikak Iker Aranburu: […]\nximorpila 2011-11-23 22:14\nEgia esan, ez zait batere gustatu konstituzio hau. Inguruko estatuen konstituzioetatik edaten du zalantzarik gabe. Zertarako nahiko ditugu guretzat besteei hainbeste kritikatzen dizkiegun gauzak? Zergatik ez gara saiatzen zerbait berria egiten? Behetik gora eraikitako demokrazia partehartzailea behar dugu eta bandera, ereserki, ezkutu eta kaka zahar gutxiago.\nurtzi 2012-10-30 19:34\njatorrizkoa ez zen honela, norbaitek desitxuratu egin du.\nBerriztatuaren aurkezpena duzue abenduak 6an 3etan Durangoko Azokan. Eskerrik asko.


Sukaldean archivos - Txikaletos\nTxokolatea gustokoa dutenentzako errezeta da hau. Oso erraza eta oso goxoa da. Osagaiak: 300 gr gurina 250 gr panela 400 gr txokolate beltza 70% 5 arraultza 150 gr irina 100 gr intxaurrak Bainila goilarakada bat Gatz pixka bat Has gaitezen: 1.- Lehenik eta behin gurina txokolatearekin urtuko dugu. 2.- Lapikoa sutik kendu eta panela bota. […]\nHojaldre, txia eta linozko palmeratxoak\n30 apirila, 2020 1 maiatza, 2020 TxikaletosIruzkinak desaktibatuta daude Hojaldre, txia eta linozko palmeratxoak sarreran\nTxikiekin erraz erraz egiteko errezeta bat esango dizuegu. Umeek bakarrik egiteko modukoa da eta oso goxoa. Osagaiak: -Hojaldrea (edozein supermerkatutan eros daiteke) -Panela -Gurina (oso gutxi) -Lino eta txia (txiki txiki eginda) -Txokolatea (aukeran) Has gaitezen: Jar ezazu labea berotzen 200 gradutan. Orea zabaldu eta bota panela gainetik. Errodillo batekin itsatsi panela orean. Eman buelta […]\nZeineri ez zaizkio txurroak gustatzen? Eta gainera txokolatearekin egiten baditugu? Nire amumak erakutsi zidan errezeta kontatuko dizuet. Gu, nahiz eta oso gustoko ditugun, saiatzen gara noizean behin bakarrik egiten edo data zehatzetan, oso oso sanoak ere ez direlako . Osagaiak -baso bete ur -baso bete urun -gatz pixka pixkatxo bat -legamina, baina koilara baten punta […]


Urrutira joan gabe, herriak eskaintzen dituen aukera paregabeak disfrutatzeko . diariovasco.com\nLurraren erraietara bidaia Arditurrin, herri musika entzun Soinuenean, Euskal Herriko geologia historiari buruz ikasi edo spa batean erlaxa daiteke\nNeguan sarturik, zenbaitetan eguraldiak ez du gehiegi laguntzen. Hotza, euria... tartekatzen dira egun batean bai, baita hurrengoan ere. Horregatik, jarraian, etxean ez geratzeko eta denbora librea ahalik eta gehien aprobetxatzeko aukera batzuk ematen dizkizuegu: Lurraren erraitera bidaia, Arditurrin; herri musika entzun, Ergoien auzoko Soinuenean; Euskal Herriko geologia historia gertutik ezagutu, Ergoien auzoko Luberrin; spa batean erlaxatu, Elorsoro kiroldegian.\nEuritakoa hartu eta Arditurriko bidegorrian barrena euripean ibiltzea gustuko dugun plana da. Ez baduzu busti nahi ordea kotxez heldu zaitezke Arditurriko Meatze Guneraino, Ergoien auzoan. Bertan, erromatarren garaitik ustiatu den meategi baten barruan sartu ahal izango gara, eta meazuloan egiten den bisita gidatuan erromatar garaiko arrastoak eta orain arte egin diren aurkikuntza arkeologikoak ikusiko ditugu. Meategi barruan temperatura beti egonkor mantetzen da eta ongi babestuak egongo gara euria egiten badu ere. Bisita Aiako Harri Parke Naturalaren Interpretazio Zentroan hasten da eta ondoren meategi barruan jarraitzen du.\nOiartzun herriak eskaintzen dituen bisitak borobiltzeko ekar ezazu bainujantzia, txanoa, txankletak eta toalla Oiartzungo kiroldegian dagoen Elorsoro Spa Zentroan gozatzeko. Eskaintzen dituen zerbitzuen artean hauek ditugu: pedilubioa, hidromasaje igerileku handia (kanpora ere atera zaitezke), eskoziar dutxa, terma, sauna, etab. Erlaxatzeko gunea eta osasunerako tratamendu oso egokia dugu hau.


basen ahoskatzea: nola ahoskatu bas Frantsesa, Nederlandera, Katalana, Hindi, Kroaziera, Afrikaans, Poloniera, Txekiera, Malaysiera, Esloveniera, Okzitaniera, Suediera, Galesera, Turkieran\nNola ahoskatu bas\nbasen ahoskatzea hemen Frantsesa [fr]\nbasn ahoskera Ahoskatu duenak: gwen_bzh (Frantzia, Gizonezkoa)\nbasn ahoskera Ahoskatu duenak: FrenchForAll (Frantzia, Emakumezkoa)\nbasn ahoskera Ahoskatu duenak: aiprt (Frantzia, Gizonezkoa)\nHobetu dezakezu? Zure ahoskatzea desberdina da? Ahoskatu bas Frantsesan\nPartekatu bas-ren ahoskera Frantsesan:\nbas adibidea esaldi batean\nde haut en basn ahoskera Ahoskatu duenak: Pat91 (Frantzia, Gizonezkoa)\nLes acteurs de Nô penchaient la tête vers le haut ou vers le bas afin que le masque exprime différentes émotionsn ahoskera Ahoskatu duenak: Pat91 (Frantzia, Gizonezkoa)\nbasen ahoskatzea hemen Nederlandera [nl]\nbasn ahoskera Ahoskatu duenak: hertogh (Herbehereak, Emakumezkoa)\nbasn ahoskera Ahoskatu duenak: kelp28 (Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu bas Nederlanderan\nPartekatu bas-ren ahoskera Nederlanderan:\nbasen ahoskatzea hemen Katalana [ca]\nbasn ahoskera Ahoskatu duenak: Somhitots (Espainia, Gizonezkoa)\nHobetu dezakezu? Zure ahoskatzea desberdina da? Ahoskatu bas Katalanan\nPartekatu bas-ren ahoskera Katalanan:\nbasen ahoskatzea hemen Hindi [hi]\nbasn ahoskera Ahoskatu duenak: guptasiddhant (Gizonezkoa)\nHobetu dezakezu? Zure ahoskatzea desberdina da? Ahoskatu bas Hindin\nPartekatu bas-ren ahoskera Hindin:\nbasen ahoskatzea hemen Kroaziera [hr]\nbasn ahoskera Ahoskatu duenak: teilki (Alemania, Emakumezkoa)\nHobetu dezakezu? Zure ahoskatzea desberdina da? Ahoskatu bas Kroazieran\nPartekatu bas-ren ahoskera Kroazieran:\nbasen ahoskatzea hemen Afrikaans [af]\nbasn ahoskera Ahoskatu duenak: moonunit7 (Hegoafrika, Gizonezkoa)\nHobetu dezakezu? Zure ahoskatzea desberdina da? Ahoskatu bas Afrikaansn\nPartekatu bas-ren ahoskera Afrikaansn:\nbasen ahoskatzea hemen Poloniera [pl]\nbasn ahoskera Ahoskatu duenak: radlangexch (Polonia, Gizonezkoa)\nbasn ahoskera Ahoskatu duenak: cichosza (Polonia, Emakumezkoa)\nHobetu dezakezu? Zure ahoskatzea desberdina da? Ahoskatu bas Polonieran\nPartekatu bas-ren ahoskera Polonieran:\nbasen ahoskatzea hemen Txekiera [cs]\nbasn ahoskera Ahoskatu duenak: Anfin (Txekia, Gizonezkoa)\nHobetu dezakezu? Zure ahoskatzea desberdina da? Ahoskatu bas Txekieran\nPartekatu bas-ren ahoskera Txekieran:\nbasen ahoskatzea hemen Malaysiera [ms]\nbasn ahoskera Ahoskatu duenak: faezah (Malaysia, Emakumezkoa)\nbasn ahoskera Ahoskatu duenak: Shio (Australia, Gizonezkoa)\nHobetu dezakezu? Zure ahoskatzea desberdina da? Ahoskatu bas Malaysieran\nPartekatu bas-ren ahoskera Malaysieran:\nbasen ahoskatzea hemen Esloveniera [sl]\nbasn ahoskera Ahoskatu duenak: whitelion (Eslovenia, Emakumezkoa)\nHobetu dezakezu? Zure ahoskatzea desberdina da? Ahoskatu bas Eslovenieran\nPartekatu bas-ren ahoskera Eslovenieran:\nbasen ahoskatzea hemen Okzitaniera [oc]\nbasn ahoskera Ahoskatu duenak: fabre (Frantzia, Gizonezkoa)\nHobetu dezakezu? Zure ahoskatzea desberdina da? Ahoskatu bas Okzitanieran\nPartekatu bas-ren ahoskera Okzitanieran:\nbasen ahoskatzea hemen Suediera [sv]\nbasn ahoskera Ahoskatu duenak: SimonPettersson (Suedia, Gizonezkoa)\nHobetu dezakezu? Zure ahoskatzea desberdina da? Ahoskatu bas Suedieran\nPartekatu bas-ren ahoskera Suedieran:\nbasen ahoskatzea hemen Galesera [cy]\nbasn ahoskera Ahoskatu duenak: Focalist (Erresuma Batua, Gizonezkoa)\nHobetu dezakezu? Zure ahoskatzea desberdina da? Ahoskatu bas Galeseran\nPartekatu bas-ren ahoskera Galeseran:\nbasen ahoskatzea hemen Turkiera [tr]\nbasn ahoskera Ahoskatu duenak: Galebe (Turkia, Gizonezkoa)\nHobetu dezakezu? Zure ahoskatzea desberdina da? Ahoskatu bas Turkieran\nPartekatu bas-ren ahoskera Turkieran:\nbas oraindik ez dago ahoskatua:\nGrabatu bas bas [es - es] Ba al dakizu bas ahoskatzen?\nGrabatu bas bas [es - latam] Ba al dakizu bas ahoskatzen?\nGrabatu bas bas [es - other] Ba al dakizu bas ahoskatzen?\nGrabatu bas bas [ha] Ba al dakizu bas ahoskatzen?\nGrabatu bas bas [wo] Ba al dakizu bas ahoskatzen?\nGrabatu bas bas [szl] Ba al dakizu bas ahoskatzen?\nEskatu ahoskera berri bat Ahoskatzea hemen: Afrikaans Esloveniera Espainiera Frantsesa Galesera Hausa Hindi Katalana Kroaziera Malaysiera Nederlandera Okzitaniera Poloniera Silesiera Suediera Turkiera Txekiera Wolofera


AOPk formatu digital interaktiboan aurkeztu du 2020ko Memoria\nALBISTEAK AOPk formatu digital interaktiboan aurkeztu du 2020ko Memoria\nAOPk (Espainiako Petrolio-Produktuen Operadoreen Elkarteak) berritutako memoria aurkeztu du, formatu digital interaktiboan, 2020aren errepasoa egiteko, Covid-19ren pandemiak markatutako urte horretako egoera ekonomikoa aztertuz eta petrolioaren merkatuaren nazioarteko zein estatuko ikuspegia eskainiz, sektorearen datu nagusiak errepasatzeaz gain, AOPren jarduera barne.\nMemoria arinagoa, bisualagoa eta interaktiboagoa izan dadin formatua eta edukiak egokitzeaz gain, beste hainbat berrikuntza ere sartu baditu; adibidez, AOPk 2020an garatutako posizio eta alegazio guztien laburpen osoa. Horrekin batera, datu estatistikoen atala berregituratu da, sektorearen ingurumen-inpaktuari eta inpaktu sozioekonomikoari buruzko kopuruak sartzeko, bestelako kopuruetan jasota egon daitezkeenak baztertuz, eta petrolio-produktuak findu eta banatzeko jardueraren ikuspegi osoa ematen duten kopuru berriak sartu dira.\n2020ko adierazle nagusien artean, beren-beregi aipatu behar da ekoerregaien ekoizpena (bioerregaiak, nagusiki), 891.758 tonakoa, erregai konbentzionalen nahasketari gehitutakoa. Azken bost urteotan merkaturatu diren ekoerregaiei esker, 25 milioi tona isurpen saihestu dira.\nFintze arloko inbertsioei dagokienez, 2015etik 2020ra bitartean 3.819 milioi euro inbertitu ziren. I+G+b arloko inbertsioa egonkor mantendu zen iaz (125,3 milioi euro 2019an, eta 127 milioi euro 2019an), kontsumoek behera egin eta sektorearen diru-sarrerak murriztu ziren arren.\n2020an, halaber, zertxobait gehitu zen gasolina-hornitegien kopurua Estatuan (11.602 zerbitzugune 2019an eta 11.650 hornitegi 2020an), baina kontuan hartu behar da konfinamendurik zorrotzenaren garaian zerbitzugune askoren fakturazioak % 90 ere egin zuela behera.\nAOP-ren 2020ko Memoria, hemen.